Revisió del 10:12, 27 abr 2016\nCorregit: - cap baix al + cap avall al\nRevisió del 08:40, 19 abr 2016 (modifica)\nm (Revertides les edicions de 81.35.184.35. Si penseu que és un error, deixeu un missatge a la meva discussió.)\nRevisió del 10:12, 27 abr 2016 (modifica) (desfés)\nAl darrere de la porta del temple hi havia una cambra amb quatre columnes; a cada costat quatre magatzems. Després seguia un gran pati amb parets decorades, un pòrtic amb dos files de columnes de fusta, i una sala d'ofrenes amb un altar d'alabastre. Aquí es van trobar les estàtues del faraó. El temple va ser malmès durant la Dinastia V per una pedregada que va afectar al costat oest, però rehabilitat en temps de Pepi II.\nEl camí d'accés a la piràmide que anava de la Vall al temple mortuori fou acabat per Shepseskaf però no del tot. El terra era de pedra calcaria i les parets tenien uns 2 metres almenys. La construcció sembla que es va aturar quan va arribar a l'oest de la pedrera utilitzada per Khufu i d'aquí passava cap baixavall al temple potser com a rampa per portar pedres. Aquest camí tenia més de 600 metres.\nObtingut de «https://ca.wikipedia.org/wiki/Especial:MobileDiff/16847804»


El Jazz tornarà a sonar aquest dissabte en la plaça de Castell : Ajuntament Callosa d'en Sarrià\nInici » Cultura » El Jazz tornarà a sonar aquest dissabte en la plaça de Castell\nEl Jazz tornarà a sonar aquest dissabte en la plaça de Castell\nCallosa d’en Sarrià tornarà a acollir una nova edició de ‘Jazz al Castell’ dissabte que ve, 9 de juny. El programa de concerts es desenvoluparà com és habitual en la plaça del Castell, arrancat a partir de les 19.30 hores amb el Taller de Lindy Hop a càrrec de Spirit La Marina Lindy Hop.\nA les 22.00 hores continuaran Big BAAM Band i a partir de les 23.15 hores continuarà el programa amb la Festa Lindy Hop a càrrec de Spirit La Marina i Combo AAM.\nL’entrada als concerts serà gratuïta. En l’esdeveniment s’habilitarà una barra amb menjar i begudes a preus populars a càrrec de la filà Guàrdia Negra bandera mora 2018.\nL’esdeveniment està organitzat per l’Associació d’Amics de la Música de Callosa d’en Sarrià, en col·laboració amb l’Ajuntament.\n« Callosa d’en Sarrià se suma al Pla Edificant amb projectes d’accessibilitat per als col•legis Bernat de Sarrià i Mirantbó\nDevoció i tradició cultural en la processó del Corpus Christi »


Bosch proposa un salari mínim de ciutat i la L9 a Zona Franca en 4 anys\nL'alcaldable per ERC a l'Ajuntament de Barcelona, Alfred Bosch, ha proposat un salari mínim de ciutat "per lluitar contra la precarització laboral" i s'ha compromès al fet que, si guanya les eleccions municipals de maig, la Línia 9 del metre arribarà a la Zona Franca en els propers 4 anys.\nEn una entrevista d'Europa Press, el candidat republicà ha subratllat el repte que Barcelona té per davant amb la generació d'ocupació, però ha matisat que ha de solucionar-ho de forma "digna", per la qual cosa des de la seva formació proposaran el salari mínim de ciutat.\nConscient que és el Govern qui ho fixa, la fórmula de Bosch passa per "un Pacte de Ciutat" que ha d'incloure l'acord de tots els grups municipals i dels agents socials, com les pimes, la patronal i els sindicats.\nBosch ha recordat que hi ha moltes coses que no estan contemplades en l'Estatut dels Treballadors i ha esgrimit que el Govern espanyol fixa el salari mínim, "però no el màxim".\nEl dirigent republicà ha raonat que, si existeixen convenis col·lectius que ho superen, Barcelona hauria de poder fer una proposta que també ho superés, sempre des del consens i la concertació.\nPer implicar a les empreses, la proposta d'Alfred Bosch passa generar un sistema d'incentius, aprofitant que "l'Ajuntament sí pot fer polítiques fiscals".\nUna de les idees és fer un "seguiment" a través de les empreses proveïdores del consistori, que el candidat republicà ha destacat pel seu nombre, i també ha sospesat la possibilitat d'incloure en els plecs de condicions de concursos, la petició que les empreses es comprometin a pagar per sobre del salari mínim.\n"No estem descobrint la sopa d'all", ha reconegut el candidat, i ha argumentat que el salari mínim de ciutat s'aplica en altres països com a Estats Units, que té un salari mínim Federal que ronda els 7,2 dòlars, mentre Nova York ho ha situat en 11,5 i Los Angeles estudia posar-ho en 15 dòlars, més del doble.\nAl marge de la lluita contra la precarietat laboral, Bosch ha criticat que "no té ni peus ni cap" que Barcelona tingui el mateix salari mínim que la resta de l'Estat quan el cost de la vida a la capital catalana és un 26% més car que la mitjana estatal.\n"Això s'acaba transformant en el pretext de l'explotació laboral que acaba conduint a la massificació de treball barat", ha advertit Bosch, que ha vaticinat una bombolla similar a la immobiliària en els sectors que abusen de l'ús del salari mínim establert, si no se li posa fre.\nEn matèria d'infraestructures, Bosch ha assegurat que si és triat alcalde al maig portarà la línia 9 del metre a la Zona Franca durant el proper mandat, i ho farà encara que el Govern no pugui afrontar la inversió: "Si no hi ha diners de la Generalitat ho trobarem d'on sigui, de sota les pedres".\nSobre plànol hi ha tres grans parades dissenyades per al barri -'Foneria', 'Foc Cisell' i 'Motors'-, i Bosch proposa que almenys una d'elles entri en funcionament en els propers quatre anys, la qual cosa suposaria una inversió de 35 milions d'euros, ha calculat: "És el barri de Barcelona on hi ha més població que no té metre".\nBosch també vol la independència de Catalunya perquè l'Aeroport del Prat deixi d'estar en mans d'Aena: "L'aeroport com a màquina de fer diners funciona molt bé, però després no ho veiem; ho gestiona Aena per fer coses tan simpàtiques com a aeroports en altres punts on no aterren avions", ha ironitzat.\nL'alcaldable republicà creu que queden moltes inversions pendents, com la d'un tren ràpid que una les dues terminals, i censura que si no es fet fins ara és perquè totes les inversions són per a Barajas: "No és que Catalunya no tingui Estat, és que té un Estat en contra. Tenir un Estat a favor ens ajudarà molt".


L'Egiba omple el cistell de medalles en els estatals celebrats a València - Regió7 :: El Diari de la Catalunya Central\nCarla Font i Thierno Boubacar Diallo van assolir títols absoluts i l'equip femení va acabar tercer\nredacció 08.07.2019 | 23:37\nCarla Font, amb Néstor Abad, va guanyar en salt arxiu particular\nCarla Font, amb Néstor Abad, va guanyar en salt\nBoubacar, amb Ana Pérez, va vèncer en cavall amb arcs\nL'Egiba ha participat amb èxit en els Campionats d'Espanya de gimnàstica artística celebrats aquests dies al pavelló Font de Sant Lluís a València. En les diferents categories, els components del club manresà van recollir un bon nombre de medalles.\nEn absolut, Carla Font es va proclamar campiona d'Espanya en salt amb una nota final de 14,000, la més alta de la competició. El seu company Thierno Boubacar, membre de la selecció estatal, va assolir la primera plaça en el cavall amb arcs; i Lorena Medina va penjar-se també la medalla, en aquest cas, el bronze en salt. Per equips, l'Egiba va assolir la tercera posició femenina amb Carla Font, Andrea Carmona, Mar Palliso i Lorena Medina i un total de 147.399 punts per 150.234 del primer classificat, el Salt, i 149.564 del segon, el Xelska balear.\nEn categoria júnior, tercera plaça de Berta Monteagudo en terra (va ser sisena al concurs complet) i de Fidel Serra en salt; Aina Solà va ser desena i l'andorrà Joan Prat, setzè. Entre els juvenils, Martí Flores va obtenir doble medalla, plata en salt i bronze en barra fixa; i trenta-cinquena plaça per a Laura Torrente i dotzena de Gerard Ballesteros. En infantils, Laia Font va ser campiona i primera en terra, plata en paral·leles i barra d'equilibris i bronze en salt; i Ona Sánchez, campiona en salt. Entre els nois, amb podi complet individual per a l'Egiba amb Álvaro Giráldez, que va aconseguir el títol de campió i l'or en terra, salt i barra fixa i la plata en anelles i paral·leles; Aitor Gómez, que fou subcampió estatal, or en anelles i paral·leles, plata en cavall amb arcs i bronze en barra fixa; i Pau Sucias, tercer a la general i or en cavall amb arcs i bronze a les anelles; també va competir Martí Estarlí, plata en barra fixa i bronze en terra.\nEn categoria aleví, Mar Royo, campiona d'Espanya en paral·leles i plata en terra; a més Leire de la Peña i Clàudia Navarro van ser sisenes per equips I en benjamí, Maria Comalloga, subcampiona d'Espanya i bronze en barra. Per equips, en aquesta categoria l'Egiba es va proclamar campiona d'Espanya amb Maria Comallonga, Júlia Monteagudo, Júlia Sánchez, Clàudia Cerretero i Júlia Garcia. Del club manresà també van debutar les prebenjamines Jana Orgaz, Elsa Martín i Martina Muñoz.\nLa venda online és encara «marginal» però és «imparable», diu Juan Roig.


Cementiri de Pneumàtics: Sèries: Fargo (segona temporada)\nSèries: Fargo (segona temporada)\nLa primera temporada de Fargo, que ja vaig posar pels núvols perquè era una obra mestra com a homenatge a la pel·lícula de 1996 i també per mèrits propis, va aconseguir penjar-se la medalla de televisió imprescindible en el seu moment, i quan es va dir que hi hauria una segona temporada situada a la joventut d'un dels seus personatges no sé els altres, però jo vaig bandejar qualsevol pensament escèptic -aquells primers 10 episodis em van convèncer que no calia patir- i me'n van venir moltes ganes.\nPer fi ha arribat, ja se n'han emès els 10 capítols i em penso que no sóc l'únic que pensa que la segona temporada ha estat encara millor que la primera, i semblava impossible.\nSituada l'any 1979, aquesta vegada la premissa de Fargo guanya en complexitat i ens endinsa en una trama que té a veure amb les disputes entre bandes de crim organitzat que fan xalar els que, com jo, gaudim amb les històries de màfia -en el sentit ampli de la paraula-.\nTot plegat amb l'humor negre, la manera de parlar -cantarella i falques, per exemple- i els rols que es repeteixen en un altre deliciós homenatge al film dels germans Coen però ara, també, a la primera temporada d'aquesta obra mestra d'en Noah Hawley, amb múltiples referències estilístiques, argumentals, visuals i sonores, i detalls que potser se'ns escapen però que aquí recullen. I un repartiment de luxe, del qual no vaig voler saber res i, en veure el primer episodi, pràcticament em va obligar a fer saltets de sorpresa.\nPer exemple amb la Peggy i l'Ed Blumquist, respectivament interpretats per la Kirsten Dunst i en Jesse Plemons (un actor que s'està inflant a fer papers destacables, per exemple al tram final de Breaking Bad o a Olive Kitteridge).\nAquí interpreten una parella de Luverne (Minnesota) formada per una perruquera, antiga guanyadora de concursos de bellesa -la senyora Dunst agafa uns quants quilets per a aquest paper que li van de meravella-, i l'ajudant d'un carnisser, que com li passava a en Lester Nygaard (Martin Freeman) a la primera temporada, es veuen emmerdats en un crim i es passen els 10 episodis patint per intentar tornar a la pacífica i potser massa normal vida que duien abans dels fets del primer capítol.\nAquest és en Dodd Gerhardt (Jeffrey Donovan), el fill gran de la família criminal que controla la zona de Fargo, a Dakota del Nord. Un home brutal i d'aspecte simiesc que vol esdevenir el líder de l'organització davant l'empitjorament de la salut del seu pare, l'Otto (Michael Hogan, vist a Battlestar Galactica).\nPerò ha de competir amb els seus germans, en Bear (Angus Sampson) i en Rye (Kieran Culkin) i la decidida Floyd, la mare (Jean Smart, vista a 24), i aguantar les ximpleries de la Simone (Rachel Keller), la seva rebel filla.\nEls ajuda en Hanzee (Zahn McClarnon), un indi que forma part del servei de la família des que era petit i que és un assassí implacable, sens dubte un dels personatges més carismàtics i/o memorables de la temporada.\nTambé remarcable és el paper d'en Mike Milligan (Bokeem Woodbine), un altre assassí, enviat per la família de Kansas, rival dels Gerhardt, que recorda molt el paper d'en Billy Bob Thornton a la primera temporada, amb el seu caràcter calmat, incapaç de perdre els nervis, però precisament per això més esfereïdor. L'acompanyen dos barbuts silenciosos que li fan d'esbirros i que també recorden dos personatges de la història que se situava al 2006.\nHistòria amb què té una connexió clara: el personatge d'en Lou Solverson (Patrick Wilson), que ja sortia, tot i que interpretat pel més vell Keith Carradine, a la primera temporada. Llavors esmentava en més d'una ocasió un sanguinari cas d'assassinats múltiples que havia viscut quan era policia estatal, i aquesta segona temporada hi està dedicada.\nSabem, perquè el veiem gairebé 30 anys després, que el seu personatge no mor -i ens n'alegrem, perquè és un bon paio-, així com també sabem que en algun punt esdevindrà vidu, perquè la seva filla Molly, aquí una nena petita, no tenia mare a la primera temporada. El 1979 la interpreta, però, la Cristin Millioti (How I met your mother), que està malalta de càncer.\nEl pare de la Betsy, i avi de la Molly, és el xèrif Hank Larsson (Ted Danson, vist a CSI: Cyber), un home valent i honorable que té molt bona relació amb el seu gendre, d'un altre cos policial però almenys del mateix gremi.\nAquests són només els personatges principals de la temporada, però n'hi ha d'altres que fan papers més petits però no per això poc interessants. Fargo està feta amb moltíssima cura, i no hi ha res que sobri, ni que falti, ni cap relliscada de cap mena.\nEl que sí que hi ha és un respecte absolut per les característiques estilístiques del que ja és una franquícia, amb una acurada tria dels elements que fan que Fargo sigui Fargo, independentment de la història concreta que ens expliquen cada cop. La fotografia -aquest cop amb un toc setanter-, la música, el to de comèdia negra, el que deia abans de la manera de parlar, gairebé un dialecte, fins i tot els cognoms d'origen escandinau... Tot. La segona temporada de Fargo és més i millor. I tornarà per a una tercera tongada d'episodis, aquest cop, diuen, situats al present.\nEtiquetes de comentaris: Bokeem Woodbine, Ed Blumquist, Fargo, Gerhardts, Hanzee, Jesse Plemons, Kirsten Dunst, Lou Solverson, Luverne, Mike Milligan, Noah Hawley, Patrick Wilson, segona temporada, Sèries, Ted Danson


maig 18 Miquel Àngel Coll: «2017 és l'any de la consolidació del canvi a la nostra terra»\nEl Consell de Mallorca ha celebrat la segona sessió del Debat de Política General amb la intervenció dels grups polítics, la qual els socialistes han aprofitat per explicar que 2017 «és l'any de la consolidació del canvi polític a la nostra terra».\nAixí ho ha afirmat el portaveu del Grup Socialista, Miquel Àngel Coll, qui ha defensat que «s'ha restablert la normalitat institucional des del diàleg, l'acord, el pacte social i la defensa de la nostra identitat».\nEl socialista ha argumentat que «queda molt per fer, però fent la vista enrere tenim la convicció que aquests dos anys el Consell de Mallorca ha avançat». Exemple d'aquest avanç és la capacitat de la institució per reduir les desigualtats i acabar amb certes injustícies, amb les 750 places per persones discapacitades, la creació de dues noves residències i la reforma de La Bonanova i la Llar d'Ancians, creant 350 noves places més per persones dependents, o el nou Servei d'Atenció Integral.\nEn tan sols dos anys, ha insistit Coll, s'han aconseguit «coses que fins ara semblaven impossibles, com aturar la importació de fems sense pujar les tarifes o el rescat del Túnel de Sóller». En aquest sentit, el portaveu socialista ha afegit que «també semblava impossible implicar el Consell en la lluita contra l'estacionalitat turística, destinar 700.000 euros a la promoció de les economies locals o aconseguir 9 milions d'euros per al projecte Smart Island, que permetrà modernitzar la nostra illa en diferents àmbits a través de la tecnologia».\nA més a més, Coll ha destacat altres fites de l'equip de govern en tan sols dos anys com la professionalització de la direcció del Teatre Principal, la demolició de més cases il·legals en dos anys que en tota la legislatura passada o el fet que la creació literària en català torni a ser motiu de reconeixement i projecció a través dels Premis Mallorca. «Totes aquestes polítiques marquen un canvi de ritme a la institució, que ha de ser consolidat durant els propers cursos», ha apuntat el socialista.\nPel que fa a l'estructura del Consell, el portaveu socialista ha defensat que «la nostra responsabilitat com a membres d'aquesta institució és reclamar la transferència dels recursos per executar les competències que ens atorga l'Estatut». Entre aquestes exigències, destaquen el traspàs de promoció turística i el reconeixement de les bestretes que queden pendents des de l'anterior legislatura.\nMentre arriben les competències que marquen l'Estatut, Coll ha deixat clar els avanços que s'han produït aquesta legislatura: el pressupost ha crescut en 50 milions d'euros, en bona part per la política expansiva de la comunitat autònoma, que ha apostat pels Consells Insulars en lloc de retallar-los, «amb un altre Govern avui tendríem un debat ben diferent», ha resumit el portaveu del Grup Socialista.\nUn altre puntal d'aquesta etapa, a criteri dels socialistes, ha estat la col·laboració contínua amb els ajuntaments. «Creim en un Consell útil que doti dels recursos necessaris als ajuntaments, que són la porta d'entrada de la ciutadania a les institucions», ha relatat Coll. Per això, s'han destinat 28 milions d'euros d'inversió directa o els 20 milions que es destinaran a inversions financerament sostenibles, entre molts altres exemples.\nFinalment, Coll ha demanat a l'equip de govern «seguir treballant des del diàleg i el consens amb els Acords pel Canvi com a full de ruta» i s'ha mostrat convençut que «els grups d'esquerra som els més indicats per consolidar el procés de canvi que va començar el 2015, fruit de la il·lusió d'un poble que reclamava una altra manera de fer les coses».


Middletons York Regne Unit - Ofertes d'hotels amb els MILLORS DESCOMPTES EN LÍNIA\nCity Centre, 55-57 Skeldergate, Centre de York, York, Regne Unit, YO1 6DS - Molt bona ubicació - Veure al mapa\nBarri Centre de York Centre de York Centre de York Centre de York Centre de York Centre de York\nMés informació sobre Middletons\nBen posicionat a Centre de York, Middleton's Hotel és un lloc ideal d'inici d'excursions a York. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb les atraccions principals de la ciutat com Le Bydoulre Tower, Museu Militar, Masmorres York a prop, els visitants de l'hotel estaran encantats amb la seva localització.\nA Middleton's Hotel, l'excelent servei i instal.lacions superiors faran de la vostra estada una experiència inoblidable. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, instal.lacions per a minusvàl.lids, magatzem d'equipatge, aparcament de cotxes.\n57 habitacions que es distribueixen sobre 2 plantes ofereixen una càlida i plaentera escapada i comoditats modernes com ara televisió de pantalla plana, catifes, humidificador, llençols, armari amb clau. L'hotel ofereix meravelloses instal.lacions d'oci com centre esportiu, camp de golf (a 3 km), piscina coberta, jardí que faran de la vostra estada una experiència inoblidable. Middleton's Hotel és un lloc ideal d'estada pels viatgers que busquin encant, comfort i facilitat a York.\nEs cobrarà 20 GBP per nen i nit pels nens d'entre 2 i 11 anys amb provisió de roba de llit addicional.\nComentaris d'Agoda (26)Comentaris de Booking.com (2778)\nTots els tipus de viatgers (26)Parelles (11)Viatgers en solitari (4)Famílies amb infants petits (1)Famílies amb infants grans (6)Grups (4)


La Rambla Riera Ginjolers de Roses com el Passeig de Gràcia de Barcelona ·\nLa Rambla Riera Ginjolers de Roses com el Passeig de Gràcia de Barcelona\nLa Rambla Riera Ginjolers veurà canviada la seva fisonomia pel que respecte a la circulació de vehicles i la ubicació dels espais lliures. Un nou model de Rambla que té com a referència el Passeig de Gràcia de Barcelona\nActualment, la part de la Rambla Riera Ginjolers, en l’àrea compresa entre la Gran Via Pau Casals i el safareig municipal, els cotxes circulen pels dos laterals en els dos sentits de la marxa, quedant la part central de la Rambla com a zona d’ ús dels vianants.\nAl ple del mes d’abril, celebrat dilluns, l’Ajuntament de Roses va aprovar inicialment, la modificació puntual de l’àmbit de la Rambla Riera Ginjolers. L’objectiu és modificar el sistema de trànsit, on els vehicles circularien pel centre i els espais lliures estarien a tocar als immobles de les dues bandes del passeig. En aquestes dues bandes quedaria una zona molt ample “per tal d’incentivar l’obertura de locals comercials, amb la creació, també, d’aparcaments de vehicles en bateria i la creació d’una zona lúdic-infantil sorgida del Consell d’Infants promogut per l’Àrea d’Ensenyament”, va explicar la regidora d’Urbanisme, Sílvia Ripoll.\nEn el Pla d’Ordenació Urbanística Municipal, POUM, del 2010 contemplava un model estil La Rambla de Catalunya de Barcelona, és a dir, vorera-vial-gran passeig-vial-vorera. Ara, aquesta modificació agafa la referència del Passeig de Gràcia de Barcelona, gran vorera-vial-gran-vorera, “que és el que creiem que afavoreix més al desenvolupament econòmic d’aquesta zona”, va afirmar l’alcalde Carles Pàramo.\nLes voreres seran molt amples amb la previsió de fer vials de servei pels veïns de la zona del carrer Mairo i els carrers Cosconilles i Tradició.\nTambé, està previst l’enderrocament de l’edifici de Telefònica, tot i que, donat el seu elevat cost, no és una de les principals prioritats.\nAjuntament de Roses:\nEl tram de la Riera Ginjolers de Roses pendent d’urbanitzar, comprès entre la Gran Via i el carrer Puig Rom, modificarà els vials destinats a circulació de vehicles, que passaran a situar-se a la part central de la rambla. Aquesta mesura permetrà ampliar l’amplada dels laterals, que es destinaran a passeig de vianants, espais de joc i estada, zones verdes i activitats comercials. Els vehicles mantindran la circulació en ambdós sentits de la marxa.\nActualment, la part superior de la Riera Ginjolers presenta dos vials de circulació a banda i banda amb voreres estretes i un presència de vehicles important, mentre que a la part central, predomina l’ocupació d’aparcament en superfície per a vehicles, exceptuant una zona infantil a l’alçada del carrer Puig Rom i un petit espai d’estada amb arbrat a tocar de la Gran Via.\nLa construcció de diferents blocs plurifamiliars que han ocasionat l’aparició de locals comercials i de restauració en les plantes baixes, així com les característiques pròpies de l’entorn, principalment residencial i comercial, han motivat que el consistori hagi acordat la modificació urbanística aprovada en el ple del passat dilluns. La nova regulació permetrà canviar la fisonomia d’aquest important espai del centre del municipi, reconvertint-lo en un nou passeig amb dues grans voreres a tocar de les façanes i un vial de dos sentits central, que també acollirà les franges d’aparcament en bateria. Dels 11.051 m2 existents, 7,123 m2 correspondran a espais lliures, mentre que els 3.928 m2 restants es destinen a vialitat.\nEl nou dimensionat de la vorera dreta (aigües avall) permetrà acollir el pas per a vianants, i les terrasses dels locals de restauració existents, a més de crear un cordó verd amb la plantació d’arbrat que dotarà d’ombra al passeig durant l’estiu. Per la seva banda, la vorera esquerra, de major amplada, permetrà la reserva d’un vial de servei per a l’entrada i sortida dels garatges existents, així com diferents espais lúdics, d’estada i enjardinats al llarg del seu recorregut. Entre l’edifici de Telefònica i el carrer Puig Rom, sense accés a garatges, es condicionarà un gran espai de lleure amb espais de jocs infantils.\nL’objectiu és completar la urbanització de la Riera amb una successió de petits nuclis verds que millorin la qualitat de vida de la ciutadania i el paisatge urbà, al temps que fomenten la cohesió social i la convivència ciutadana.\nLa part central, per la seva banda, es destinarà a la circulació de vehicles, però amb velocitat reduïda per fer-lo compatible amb bicicletes, i també acollirà la distribució de diferents zones d’aparcament de motos i vehicles, càrrega i descàrrega i reserva de places per als usuaris amb mobilitat reduïda.\nTags: Ajuntament de Roses, Pla d'Ordenació Urbanística Municipal, POUM, Rambla Riera Ginjolers, Roses\nPrevious Catalunya explica a París el dret a decidir\nNext S’aprova la modificació urbanística per a la construcció del futur tanatori de Roses


La Universitat d'Alacant signa un conveni amb Ecoembes per a recuperar 450 tones anuals de material potencialment reciclable. Actualitat Universitària\nLa Universitat d'Alacant signa un c..e material potencialment reciclable\nAlacant, 11 de febrer de 2011\nLa comunitat universitària de la Universitat d'Alacant genera en un any prop de 450 tones de material reciclable. Des d'aquesta setmana prop de 750 contenidors de recollida selectiva s'estan instal·lant en les zones comunes de l'interior dels edificis del campus de la Universitat d'Alacant a Sant Vicent del Raspeig, en honor del compromís adquirit per la UA a través del seu Pla Estratègic Sectorial de Medi ambient i Desenvolupament Sostenible (Agenda 21) publicat en l'adreça http://blogs.ua.es/agenda21/. Els nous contenidors de recollida selectiva instal·lats (de color blau per a paper i cartó i groc per a envasos) s'implanten gràcies a un acord de col·laboració signat entre la Universitat d'Alacant, a través del seu Vicerectorat d'Infraestructures, Espais i Medi ambient, i l'empresa Ecoembes, societat sense ànim de lucre dedicada a la recuperació i reciclatge d'envasos lleugers i de cartó i paper. Ambdues parts s'han compromès a col·laborar en la millora del sistema de recollida selectiva en les instal·lacions de la Universitat i en l'adequada gestió del material recuperat. Per a açò, han acordat engegar, al costat de l'Oficina EcoCampus de Gestió Ambiental de la UA (http://web.ua.es/es/ecocampus/), iniciatives de conscienciació social i sensibilització per a potenciar la recollida selectiva d'envasos lleugers i el seu reciclatge entre tota la comunitat universitària.\nAquesta actuació es complementa amb la progressiva instal·lació - per part de la UA - d'illes ecològiques. Es tracta de tres papereres que arrepleguen de forma selectiva paper, envasos lleugers i altres residus, i s'hagen distribuïdes per la zona per als vianants i jardins del campus.\nS'estima que en aquest projecte, que és el primer d'aquestes característiques en una universitat espanyola, es va a arreplegar prop de 97 tones d'envasos i 344 tones de paper i cartó. El material, seleccionat i dividit per matèries, es portarà a plantes de reciclatge diferents, on va a ser aprofitat per a nous usos com pot ser en la indústria tèxtil, canonades, gronxadors infantils, paper, borses de brossa o alumini.


El primer repartiment estava programat per dimarts però l’executiu creu que així tothom en rebrà “des del primer moment”\nPla detall de mascaretes amb una dona elaborant-les en una imatge publicada el 31 de març del 2020. // ACN - Dipsalut\nActualitzada el 10-04-2020 17:33\nNoves informacions sobre les mascaretes que aquests dies ens fan estar pendents de les recomanancions i les mesures de les autoritats. La portaveu del Govern, Meritxell Budó, ha anunciat en roda de premsa aquest divendres a la tarda que les mascaretes de la Generalitat, estaran finalment disponibles a les farmàcies a partir de 20 d’abril, i no a partir de dimarts, com estava previst fins ara.\nEn un principi, es comptava amb què es podrien repartir 100.000 mascaretes a partir de dimarts vinent, però per a “garantir el bon funcionament de la mesura i que tothom les pugui obtenir des del primer moment”, el Govern ha decidit ajornar-ho al 20 d’abril per posar-ne a disposició un milió i mig.\nAjornar aquesta posada al mercat al 20 d’abril, data en què ja en disposarem d’un milió i mig de mascaretes, que permetrà l’abastament a una bona part de la població\nLa primera remesa de mascaretes, que es repartiran amb la targeta sanitària, serà per a col·lectius vulnerables i “per als que reprenguin l’activitat laboral fora dels seus domicilis”.\nSegons explicava Budó aquest dijous, la compra de les mascaretes, que s’ha fet a una empresa del Maresme, permetrà que cada ciutadà en tingui dues, i es complementarà amb qualsevol que hagin fet, a banda, ajuntaments o altres institucions. Budó ha explicat que serà “indispensable” presentar la targeta sanitària a l’hora d’anar a buscar les mascaretes del Govern. D’altra banda, també ha garantit que els 14 milions de mascaretes comprades són per la ciutadania, i formen part d’una comanda al marge de les que es fan per abastir als serveis essencials, com els sanitaris o els d’emergència.\n10-04-2020 09:04 MINUT A MINUT\nL’estat arriba als 15.843 morts per coronavirus amb 605 noves víctimes en 24 hores\n10-04-2020 12:44 ‘VERSIÓ RAC1’\nObjectiu aconseguit: cap cas de Covid-19 a la residència on treballadors i avis es van confinar junts


Activitats – Pàgina 84 – Llegir en Català\nTupperbook a Sant Cugat\nEls editors de LeC participem en el primer TupperBook de Llegir en Català al Cafè Auditori de Sant Cugat del Vallès a les 20 h. És una activitat organitzada per les llibreries i l’Ajuntament de Sant Cugat per als lectors de la ciutat. Hi vam presentar les novetats i les propostes de LeC com a... Continuar llegint\nPresentació del concurs fotogràfic i de recomanacions\nDurant la festa de presentació del primer catàleg al bar MauMau presentarem el concurs de recomanacions literàries de LeC. Durant el termini d’un mes els lectors podien compartir a les xarxes socials (Twitter i Facebook) recomanacions literàries etiquetades amb #LlegirEnCatala. El jurat tenia dos membres del sector, un fotògraf i un llibreter.\nPresentació del catàleg Tardor 2013 al MauMau\nPresentació del primer catàleg en el marc d’una festa al bar MauMau al Poble Sec barceloní. La presentació va comptar amb la presència de llibreters, periodistes culturals, agents literaris, autors, traductors i alguns lectors que no es volien perdre la presentació del catàleg. Dos autors i periodistes van fer dos discursos per donar peu al... Continuar llegint\nLlegir en Català amb @bibliotequescat: #jobibliotequescat\nAl novembre del 2013, Llegir en Català col·labora amb Biblioteques de la Generalitat de Catalunya en la difusió de la feina de biblioteques a la xarxa, fent servir l’etiqueta a Twitter #jobibliotequescat i destacant la feina que fan aquestes amb les editorials independents en català.\nLeC al Liberisliber de Besalú\nEn la fira del llibre de Besalú dels dies 5 i 6 d’octubre del 2013 les editorials de Llegir en Català fan parada i llueixen un distintiu per donar difusió a la creació de l’associació. Les editorials Labreu i Raig Verd participen en dues tertúlies sobre el sector i, entre d’altres coses, parlen del projecte LeC.\nSetmana del Llibre en Català a Barcelona, 2013\nDurant la Setmana del Llibre en Català de setembre de 2013, un bon nombre d’editorials LeC es van agrupar en una mateixa parada. A més, el 9.9.13 es va fer la presentació a premsa dels objectius i el decàleg de LeC en el marc de la Setmana, amb un gran èxit i repercussió.\nEls Lletraferits de Llinars del Vallès\nEl darrer cap de setmana d’agost de 2013, els editors de LeC es van agrupar en una mateixa parada al Lletraferits, la fira de llibres de Llinars del Vallès.


Club Hoquei Mataró » Victòria del CH Mataró a Manlleu\nVictòria del CH Mataró en un feu “prohibit” des del segle passat\nL’equip d’Albert Larrea guanya a Manlleu, on havia perdut en les sis últimes visites i no hi guanyava des de feia 23 anys\nL’equip del Club Hoquei Mataró havia fet una bona estrena a casa en l’OK Lliga Plata, sense poder-la completar amb un triomf davant el Taradell. Però en la segona jornada ha donat la campanada, guanyant en una pista complicada, que tradicionalment no se li ha donat mai massa bé, com és la del Manlleu. El dissabte a la tarda l’equip mataroní en va sortir triomfador de forma molt convincent.\nL’equip mataroní va dominar de forma absoluta la primera part i va arribar al descans amb un avantatge de 0-3, amb dos golassos de Cantero i Lladó i un altre de penal del mateix Lladó. L’equip local és molt jove i va jugar amb molta intensitat i amb moltes ganes, però se’ls va saber controlar molt bé.\nA la represa, com es podia esperar, l’equip osonenc va sortir “a mossegar” endurint molt el partit, embrutant el partit, provocant faltes i protestant-ho tot. Com a mostra dir que va haver-hi 37 faltes, quan en el partit anterior contra el Taradell n’hi havia hagut 15.\nEls de Larrea van defensar bé, però el Manlleu va semblar que podria aconseguir el seu objectiu de remuntada, ja que va reduir fins al 2-3. Pau Palacín de falta directa, quan faltaven 7 minuts, va fer el gol que va tornar a obrir el marcador, i en els minuts finals Sergi Grané va estar molt bé sota pals aturant els xuts, amb els quals l’equip local tenia el principal recurs. I els tres punts van venir cap a Mataró…\nEn aquesta pista osonenca l’equip mataroní havia perdut en les seves sis últimes visites. De fet no s’hi guanyava des de la temporada 1994-95, perquè després va haver-hi un llarg període de temps en què els dos equips no es van enfrontar, fins la temporada 2011-12. Des d’aleshores s’hi havia perdut sempre, inclosa una en OK Lliga.\nEls resultats del Club Hoquei Mataró a Manlleu havien estat aquests:\n1992-93 1a Estatal Manlleu – CHM 7-2\n1994-95 1a Estatal Manlleu – CHM 2-4\n2011-12 1a Estatal Manlleu – CHM 5-4\n2012-13 1a Estatal Manlleu – CHM 5-4\n2013-14 1a Estatal Manlleu – CHM 7-3\n2014-15 OK Lliga Manlleu – CHM 2-1\n2015-16 1a Estatal Manlleu – CHM 6-3\n2017-18 1a Estatal Manlleu – CHM 4-3\nMissatge d’Albert Larrea al Front Mataroní:\n“Moltes gràcies, front! Ahir els jugadors van fer un gran esforç per aconseguir tirar endavant un partit en una pista on feia 5 anys que no hi guanyàvem (de fet, com es pot llegir a la crònica, són molts més…) i ho vam aconseguir gràcies al vostre suport incondicional. Vau estar immensos!!! Ens vau donar ales des que vam entrar a la pista. Sou el Millor grup d’animació de tot l’hoquei estatal sense cap mena de dubte! Us agraïm de tot cor aquest suport, i junts intentarem que gaudim molt tots plegats aquesta temporada. Seguiu que això no ha fet més que començar.


La CUP retreu al president que no es pot aconseguir l'amnistia i l'autodeterminació "seient a la taula" del monarca\nAragonès amb Puigneró durant la sessió de control al Govern. ACN\nEl president Pere Aragonès ha defensat la presència del Govern en actes en què hi hagi Felip VI. Ho ha fet aquest dimecres a la seva segona sessió de control al Parlament i després de la primera topada visible entre socis de govern per decidir quin representant havia de seure a la mateixa taula que el rei aquest vespre en la sessió inaugural de les jornades del Cercle d'Economia. "No tenim cap problema en defensar el nostre projecte a tots els actes en què se'ns convidi, encara que estiguem a les antípodes ideològiques", ha deixat clar en resposta a la CUP. El diputat cupaire Carles Riera li ha replicat que "no es pot defensar la classe treballadora i reunir-se amb Foment, no es pot defensar el medi ambient i ampliar l'aeroport, i no es pot aconseguir l'amnistia i l'autodeterminació seient a la taula del rei". "S'estan equivocant de bàndol", ha conclòs Riera. Aragonès, però, ha reiterat que la presència de Felip VI en actes a Catalunya no condicionarà l'agenda del Govern. "Defensarem la nostra posició a tot arreu i no rebaixarem ni un grau els nostres plantejaments", ha avisat.\nEn termes econòmics, aquests plantejaments passen per aprovar els pressupostos l'any que ve i no aquest 2021, com voldria el cap de files del PSC, Salvador Illa. "No hem d'enredar la ciutadania. Presentar uns pressupostos ara significa aprovar-los al setembre o a l'octubre i no tindríem marge de maniobra per aplicar-los", ha rebatut el cap de l'executiu. Aragonès ha reconegut que volia vincular el pacte d'investidura a un acord pressupostari però que la demora en la seva elecció ho ha fet inviable. "Si engeguem la maquinària ara estarien en valor un màxim de dos mesos, a finals d’any, quan s’ha de fer el tancament", ha replicat al líder socialista.\nLa líder dels comuns al Parlament, Jéssica Albiach, per la seva banda, ha acusat el president d'amagar-se "sota una taula tècnica" per no pronunciar-se sobre l'ampliació de l'aeroport del Prat i li ha exigit que fixi el posicionament del Govern després que el seu vicepresident, Jordi Puigneró (JxCat) –ha denunciat–, avalés la reforma. "La posició del Govern la va expressar el vicepresident, però està condicionada a la connexió ferroviària amb Girona i Reus i a la protecció dels espais naturals", ha dit Aragonès. Albiach ha apel·lat a "no cedir al xantatge d'Aena", però Aragonès, en el torn de rèplica, li ha recordat que el govern espanyol, integrat per Podem, posseeix el 51% de la companyia de gestió aeroportuària.\nEl republicà també ha disparat cap a Madrid pel recurs davant el Tribunal Constitucional que el govern espanyol ha presentat contra la llei catalana de lloguers. A parer seu, es tracta d'"una decisió absolutament injusta, una nova ingerència competencial i inoportuna pel moment actual". A més, diu que "és contradictòria amb els compromisos" de l'executiu estatal i del seu president, Pedro Sánchez, amb el pacte per a la seva investidura. Així ho ha exposat quan tant ERC com JxCat han criticat el recurs i han posat en dubte que la Moncloa tingui veritable interès en defensar drets socials bàsics com el de l'accés a l'habitatge.\nRelleu a la mesa: Vergés, vicepresidenta primera\nJust abans de la sessió de control, el ple d'aquest dimecres també ha servit per fer un altre relleu a la mesa de la cambra. En aquest cas, a la vicepresidència primera. Anna Caula ha deixat pas a l'exconsellera de Salut Alba Vergés perquè ocupi el seu lloc, després que la primera hagi sigut nomenada secretària general de l'Esport. Vergés ha sigut escollida amb 69 vots a favor, corresponents als diputats de les tres formacions independentistes, ERC, JxCat i CUP. La resta de formacions han votat en blanc, a excepció de Vox, que ha votat la seva diputada Maria García Fuster. És el segon canvi que es produeix a la mesa en pocs mesos. El primer va ser el de Jaume Alonso-Cuevillas, que va ser apartat per Junts després de les seves declaracions sobre l'estratègia independentista. El va substituir la diputada Aurora Madaula.


També van preguntar sobre la renúncia a una subvenció per la deixalleria de 8.127€ per culpa de l’Ajuntament d’Arenys de Mar. També Àngel Castillo va respondre, dient que a la darrera reunió es van adquirir uns compromisos per millorar la deixalleria i que vetllaran perquè fets com aquest de la subvenció no tornin a passar. Josep Manel Ximenis i Esther Sánchez també van preguntar sobre la seguretat del camió que rega la riera i sobre el manteniment del talús entre la riera i la carretera de Lourdes. El regidor d’Espai Públic va dir que els conductors de la màquina de reg són els qui van vigilant els tubs del reg, però que demanarà que es posi algun element reflector. Sobre el manteniment de la part enjardinada de Sobirans, serà l’empresa CEO del Maresme. Àngel Castillo explica que a més s’han d’incorporar nous espais enjardinats i posar més reg. Tot plegat té un cost de 15.400 euros. El PDeCAT va presentar un prec per millorar els pipicans. De nou Àngel Castillo va dir que properament se’n posaran dos de nous i sobre el pipican del costat del cap, va dir que segurament s’acabarà traslladant. També van demanar col·locar un senyal de direcció en el carrer Enric Morera i millorar la separació entre la zona de gespa i paviment de la piscina municipal.\nA la primera petició es va dir que es farà. Respecte a la piscina, la regidora d’Esports, Marta de la Iglesia, va comentar que uns brètols ho van fer malbé i que de cara a l’any vinent posaran plaques de plàstic i es tornarà a fer el replanteig de la gespa. El Partit Demòcrata també va preguntar sobre les pintades que hi ha en diferents parts del poble. El regidor d’Espai Públic va respondre que en la majoria s’acaba enxampant la persona que l’ha realitzat i se li fa repintar. La resta es fa des de la brigada jove, però per ordre de prioritats. El PP va preguntar sobre la utilització d’espais municipals per al referèndum de l’1 d’octubre. L’alcalde Joan Rabasseda va dir que sí, i va recordar el compromís que van adquirir a donar suport al president de la Generalitat en tot el que tingui a veure amb el procés català. Ramon Planas també va preguntar sobre la possibilitat de fer un sopar gratuït per a la gent gran. La regidora de la Gent Gran, Marta de la Iglesia, li va respondre preguntant per què la gent gran i no la gent jove? A banda del cost que suposaria a l’Ajuntament. Si voleu escoltar el ple sencer ho podeu fer a través del web de la ràdio, a la carta.


Vi-FRANC. Ramon Francàs: Avgvstvs Forvm, Jané Ventura, Partida Creus i Sicus, a la nova iniciativa Terra i Taula\nAvgvstvs Forvm, Jané Ventura, Partida Creus i Sicus, a la nova iniciativa Terra i Taula\nUna nova experiència en la que productors i cuiners faran pedagogia, promoció i conjunta aliança des del Baix Penedès es presenta demà dimarts a Ortigos (La Bisbal del Penedès). Es tracta de Terra i Taula, una iniciativa que neix “amb la il·lusió de compartir i treballar pel reconeixement dels productors i cuiners que treballen per la recerca de la qualitat en els seus productes i elaboracions culinàries a través de la unió natural d'aquests dos col·lectius”. Durant la presentació s'explicarà profundament aquest projecte i es presentarà a tots els integrants del Terra i Taula, productors i cuiners. Al mateix temps s'aprofitarà l'acte per presentar les primeres jornades dedicades a l'oli verge extra novell produït per un dels integrants. Així doncs, és parlarà de jornades gastronòmiques, tallers de cuina pel públic general, actes de divulgació a través de tastos d'oli i organització de visites per conèixer a les finques tot el procés de producció de l'oli des de l'olivera fins al molí. En aquest acte es donarà a conèixer també la figura del Padrí de Terra i Taula, que en aquest primer any recaurà en un mestre cuiner de llarga trajectòria, actual president de la Fundació Institut Català de la Cuina Catalana, i personatge emblemàtic al Baix Penedès: Xavier Mestres. En acabar l'acte s'oferirà una mostra i posterior degustació de les elaboracions fetes amb productes i els maridatges de vins dels integrants d’aquest col·lectiu. Hi participen 4 cellers del Baix Penedès: Avgvstvs Forvm, Jané Ventura, Partida Creus i Sicus.\nA la web d’aquesta iniciativa (http://terraitaula.cat/) s’afirma que El Baix Penedès és una petita comarca que té la fortuna de gaudir de mar, plana interior i muntanya. Aquesta heterogènia geografia li confereix un elevat potencial en un ampli ventall de productes alimentaris. S’afegeix que la cultura gastronòmica d’una regió està directament vinculada amb els fruits que hom hi pot trobar. Així doncs ens trobem davant un maremàgnum de productes que poden ésser treballats a la cuina d’infinites maneres, ja siguin tradicionals, contemporànies o avantguardistes. Terra i Taula “neix amb l’objectiu d’integrar tots aquests elements, sempre des d’una vessant humana, per tal de donar a conèixer el patrimoni del que disposem”. Terra i Taula farà pedagogia, que alhora ha de generar noves inquietuds, tant als productors i cuiners com a tota aquella persona interessada en els productes i en les possibilitats d’elaborar-los. Els productors treballen apassionadament per a aconseguir els millors fruits que els cuiners elaboraran amb les millors receptes adaptades a cada producte, de la mateixa manera que els millors vins dels cellers maridaran específicament.\nPublicat per Ramon Francàs en 15:02


Fes-te Soci – CF MARTORELL\nJa pots fer\nEnguany ja pots pagar la quota anual de soci/a i la matrícula anual com a jugador/a del CF Martorell des de casa!\nPAGAMENTS QUOTES ANUALS\nT’expliquem com fer-ho, és molt senzill.\nEntra al web www.cfmartorell.cat\ni accedeix a la pestanya “Botiga”\nSelecciona el producte que s’adapta al teu cas fent clic a\n“Afegiu a la cistella”\nAssegureu-vos de completar correctament el formulari i feu clic a\n“Afegeix a la cistella”\nEl vostre producte ja és a la cistella!\nAra feu clic a la icona que trobareu a la part superior dreta del web\nVerifiqueu que les dades introduïdes són correctes i feu clic a\n“Ves a Caixa”\nOmpliu les dades del pagador i de la targeta de crèdit\n(poden ser diferents de les del soci/a).\nUn cop completat el procés, rebreu un correu amb la vostra "comanda" i una factura en PDF


T'estàs endinsant a...\nUn ecosistema adrenalínic únic a la Costa Brava! Circuits aeris amb ponts penjants, jocs d’habilitat i diversió assegurada. Un repte per a totes les edats i nivells. T’atreveixes?\nViu la teva aventura al aire lliure! Un espai lúdic amb riures assegurats.\nApte per a totes les edats i nivells de preparació física.\nL'Arbre: 4 pisos de circuits i jocs aeris - La Liana: gronxador gegant de 6m d'alt! - Mirador: vistes panoràmiques de la Costa Brava.\nAcollim tot tipus de propostes: activitats escolars, aniversaris, team building, comiats de solter/a... Tu decideixes!\nPosem tots els mitjans al nostre abast per a garantir una activitat segura en tot moment. Diverteix-te amb total tranquil·litat.\nEstructura aèria amb 90 jocs i 3 nivells de dificultat. Tu decideixes la teva dosi d'adrenalina!\nLa nostra aventura gastronòmica! Sel·lecció de menjar i begudes en un ambient acollidor i amb lliure accés als serveis del parc.\n19 jocs amb total seguretat i diversió pels més petits a partir dels 5 anys.\nDesprés de l'activitat, àrea de descans per a relaxar-te, beure i carregar piles.\nGronxador gegant de 6 metres d'alçada!\nEsdeveniments i música en directe\nProgramacions culturals periòdiques. Ens va la marxa... en tots els sentits!\nÀrea de joc lliure. Per a totes les edats a partir dels 0 anys.\nContacte amb la natura i clima mediterrani.\nBenvingut al circuit d'aventura més alt de la Costa Brava\nDins d’un entorn privilegiat en el cor de la Costa Brava, entre el Massís de les Gavarres, Cadiretes i el mar Mediterrani. Mico Aventura ens proposem com a punt de trobada: un espai acollidor, al aire lliure, amb múltiples aventures, activitats i serveis per a tots els gustos, edats i públics.\nZona d'aventures amb la torre més alta de la Costa Brava i més de 110 jocs.\nÀrea de restauració de lliure accés en un ambient alegre i acollidor.\nEspais per a programacions de grup.\nFamília, escola, amics, team building, aniversaris…? Ens adaptem a les necessitats de cada col·lectiu i t’acompanyem perquè gaudeixis al màxim la teva activitat!\nMACACO - Circuit infantil (de 5 a 8 anys)\nL'ARBRE - Estructura d'aventures (a partir de 8 anys)\nMenors de 14 anys i acompanyants 14€\nJoves i adults 16€\nLA LIANA - Gronxador gegant (a partir de 6 anys)\nEntrada (2 persones) 8€\nEntrada (2 persones) 6€\ndescompte PACK L'Arbre + La Liana\nAquests preus inclouen equipament, formació (briefing) i supervisió de l'equip de monitors. IVA inclòs.\n+6.987 Persones felices\nContacta amb nosaltres per a informar-te sobre les nostres activitats, tarifes i horaris\nMico Aventura neix de la mà de Cal Mico, centre d’escalada de referència a Girona des de l’any 2012. Carrer d’Alacant, 13, 17005 Girona – Ubicat a 30 km de Mico Aventura.


L'Oficina per a la reactivació econòmica de la Garrotxa atén a més de 140 usuaris :: Ajuntament d'Olot\nL'Oficina per a la reactivació econòmica de la Garrotxa atén a més de 140 usuaris\nDes de la seva obertura el mes d'octubre ha rebut més de 150 consultes dels més de 140 usuaris sobre els efectes econòmics relacionats amb la COVID-19 i, principalment, vinculades amb ajuts i subvencions que poguessin beneficiar a les persones de la comarca afectades per les restriccions o el descens de les vendes a causa del coronavirus.\nQuant a sectors, prop del 40% de les consultes han estat realitzades per serveis (estètiques, perruqueries...), el 14% per establiments de restauració, l’11% per comerços i el 8% per empreses del sector cultural. També s’han rebut consultes d’empreses d’activitats turístiques, allotjaments, empreses de distribució o de tecnologia, entre d’altres. Pel que fa a la tipologia d’empresa que s’ha apropat a l’Oficina, el 49% han estat micropimes i el 34% autònoms. La resta han estat consultes realitzes per persones en recerca de feina (5%) i emprenedors (3%).\nPer contactar amb aquest servei, es pot trucar al telèfon 972 26 01 52 (ext. 1), enviar un correu electrònic a reactivacio@dinamig.cat, a través de whatsapp al 616 32 12 49 o presencialment a les oficines de DinàmiG (demanant cita prèvia), de dilluns a dijous de 9 a 16 hores i divendres de 9 a 14 hores.


L'agrupació de ramats acaba amb nou animals morts per l'ós\nActualitzada 01/11/2018 a les 10:07\nVuit ovelles i una cabra de les 5.600 vigilades, davant de 86 sense aquesta protecció\n© Descens de l'agrupació de bestiar de Boldís-Àreu.\nLa temporada d’agrupació de ramats per protegir-los dels óssos ha acabat amb vuit ovelles i una cabra mortes, tot just un 0,16% dels 5.600 caps de bestiar que durant cinc mesos han estat vigilats per pastors. Així ho va anunciar ahir el departament de Territori, que va recordar que aquesta mesura de la Generalitat i el Conselh de Aran és gratuïta per als ramaders i que forma part del projecte Piroslife finançat per la UE i que va incloure la reintroducció de l’ós Goiat al Pirineu (vegeu el desglossament).\nLa conselleria va insistir en l’eficàcia d’agrupar els ramats com a mesura de protecció i va assenyalar que el 88% de les predacions de l’ós registrades aquest any s’han donat en bestiar els propietaris del qual “van rebutjar acollir-se a aquesta mesura gratuïta”.\nEn total han estat cinquanta atacs a ovelles i cabres que s’han saldat amb vuitanta-sis animals morts, segons dades de Territori. A aquestes baixes s’afegeixen les deu eugues i poltres morts atribuïts a atacs de l’ós Goiat a la Val d’Aran. Aquest exemplar va matar una ovella dimarts passat a Naut Aran.\nQuant als animals morts a les sis agrupacions d’Aran i el Pallars Sobirà, Territori va apuntar que alguns van morir “asfixiats dins d’un camp clos” després d’un intent d’atac de l’ós o bé van quedar fora del recinte a la nit.\nUn total de 36 ramaders s’han beneficiat de l’agrupació de bestiar a Gausac-Casau i Bagergue, a Aran; i a Isil, Tavascan, Bonaigua i Boldís-Àreu, al Pallars Sobirà. La Generalitat ha destinat enguany prop de 200.000 euros a contractar pastors i a construir i equipar cabanes i barracons per a ells.\nEl Govern admet que Goiat es quedarà fins a la primavera


El REC 2009 ja és aquí! | CINEMÚSICA\nEl REC 2009 ja és aquí!\nPosted on 21 d'Abril de 2009 by bptbloc\tDeixa un comentari\nEl Festival Internacional de Cinema de Tarragona, REC 2009, ja és aquí. Del 25 d’abril al 2 de maig la ciutat s’omplirà de projeccions i activitats per a tots els gustos i públics. Hem aprofitat l’avinentesa per fer una petita entrevista al seu director, Xavier Garcia Puerto, perquè ens expliqui quines són les novetats i sorpreses que ens prepara aquesta novena edició que aviat començarà. Properament penjarem al bloc una petita guia amb recursos de cinema que podeu trobar a la Biblioteca i que estan relacionats amb els continguts del Festival.\nQuines són les principals novetats que ens ofereix aquesta edició del Festival 2009?\nLa internacionalització. Les dues seccions principals del festival: Opera Prima (la primera pel·lícula d’un nou director) i el Live Cinema (espectacles audiovisuals) esdevenen internacionals. Això ens permet tenir llargmetratges i espectacles d’arreu del món.\nHeu rebut molts projectes per participar al Festival?\nA la secció de curtmetratges prop de 400; al Live Cinema, més de 40; i a Opera Prima, més de 30 a més de totes les pel·lícules visionades en d’altres festivals (San Sebastián, Gijón, Rotterdam, Berlín, etc.)\nQuins criteris seguiu per escollir les pel·lícules a concurs?\nLa qualitat. I, sense deixar de banda la qualitat com a premissa, oferir tota una mostra panoràmica dels diversos estils i maneres de crear que hi ha a l’actualitat.\nLes noves tecnologies cada cop tenen més pes en la creació audiovisual: com es reflecteix en el Festival?\nEs reflecteix en moltes de les creacions (curts, pel·lícules) que es presenten al festival, que estan realitzades amb tecnologia digital. Però sobretot al concurs LiveCinema (inclòs al REClanuí) on s’ofereix una mostra de les últimes tendències en creació audiovisual.\nFent un cop d’ull a la programació veiem que el Festival ofereix un ampli ventall d’activitats per a tots els gustos i, també, per a totes les edats. Creieu que els joves tenen poca formació en el món del cinema?\nÉs evident que les generacions actuals estan avesades a viure en un món multipantalla, del mòbil al PC, d’allà a la tele, passant per la Play, i de vegades al cinema en pantalla gran. Però potser no tenen una consciència plena de la intencionalitat del llenguatge. Al nostre país, en comparació amb la resta d’Europa, encara s’ha de fer una gran tasca de divulgació i pedagogia del llenguatge audiovisual en general des de la base, als centres educatius, incorporant el llenguatge audiovisual com a matèria en si mateix, com poden ser la literatura o la física. Dins del Festival REC pretenem col·laborar en aquesta pedagogia amb seccions com el Projecte Educatiu Mira’m, el Seminari per a joves estudiants, o l’activitat infantil que encetem aquest any.\nEn el Festival els espais són molt importants: a part dels espais tancats, com l’Antiga Audiència, o l’Auditori de Caixa Tarragona, incorporeu espais oberts com el Camp de Mart i la terrassa del Pretori. Creieu que Tarragona és una ciutat “cinematogràfica”?\nProu. Si es promocionés correctament i es donessin a conèixer, no només els monuments, sinó tota la ciutat i el seu entorn, seria protagonista de molts rodatges. La llum de Tarragona és única, i retrata perfectament l’espai mediterrani.\nEls noms propis del Festival: Marlene Dietrich i Rafael Azcona. Per què els heu escollit?\nMarlene Dietrich va ser la primera actriu que pren consciència de la potència del cinema, i de la capacitat de crear-se una imatge diferent a la real, i mitjançant la il·luminació i altres trucs del cinema potenciava la seva presència a la pantalla, creant el mite que ara coneixem. Aquesta presa de consciència primigènia lliga molt bé la nova creació, la concepció d’una primera obra, present a la secció de pel·lícules a concurs OPERA PRIMA. Rafael Azcona és el més gran guionista espanyol dels últims 50 anys. No ens podiem oblidar d’ell en un any que fèiem un seminari sobre el guió i l’art d’explicar històries. A més, és un cicle itinerant que organitza l’Academia Española de Cine i quan ens van proposar de dur-ho a Tarragona, ens va semblar molt adient. A part per una qüestió d’efemèrides: fa 20 anys que va caure el Mur de Berlín, i llavors Marlene es va reconciliar amb la seva ciutat, decidint cedir tot el seu fons fotogràfic al Museu del cine alemany, d’on s’han extret aquestes fotografies. I Azcona, ens va deixar l’any passat.\nEl seminari d’aquesta edició gira entorn a l’escriptura. El cinema és un art molt visual i la paraula pot córrer el perill de caure en un segon pla. Com està la salut del guió avui en dia?\nNo està tan malament com sembla a simple vista. La principal qüestió és que hi ha una sobreproducció audiovisual per a cobrir totes les pantalles existents, i potser no hi ha prou talent per a cobrir tota aquesta demanda.\nI per acabar, una pel·lícula o moment del Festival que no ens podem perdre…\nLes pel·lícules, diríem totes, perquè són impactants, però jo posaria especial atenció a les asiàtiques, o a la italiana, però no li digueu a ningú. Hi ha alguna actuació nocturna que també promet…\nSeguiu atents a CineMúsica perquè els propers dies anirem penjant més informació. Només ens queda agrair a l’organització la seva col·laboració i desitjar-vos a tots un bon REC ’09!\nPrevious post ← Activitats durant la primavera\nNext post La música per a cobla a través d’un itinerari particular →


Coscollet: Ruta Els pobles perduts II. Faió: l’abisme de zinc\nRuta Els pobles perduts II. Faió: l’abisme de zinc\nFaió: l’abisme de zinc\nL'antic poble escalava un turó sobre el qual hi ha encara les restes d'un castell, un grapat de murs de color de fang cada vegada més fosos amb la roca, però que tanmateix han sobreviscut a les cases més elevades del rost, que ja només són un grapat de pedres rectilínies enfilades allà on la paret resseguia el rocam. Malgrat la inundació, n'havien quedat algunes. Però les van dinamitar.


Els vins de BLANCA TERRA - Febrer, Son Roca, Foravila i Passió\n“L'art més noble és el de fer feliços als altres”\nTots els nostres vins estan elaborats amb raïms de les nostres vinyes. Utilitza’m varietats autòctones i foranes; i estam en constant procés d’estudi i experimentació per poder arribar a oferir-li una variada i selecta selecció de vins joves, amb diferents criances i qualque escumós. Vins de qualitat de la Terra de Mallorca.\nCom a resultat de recuperar la tradició mallorquina, sorgeix aquest vi fresc i lleuger a partir de les varietats autòctones Malvasia i Giró Ros.\nQui ens anava a dir que a partir de la mescla entre Chardonnay i Riesling obtindríem un vi tan fresc i suau. Apte per refrescar-se en qualsevol moment del dia.\nGrata sorpresa, això és el que ens ofereix Passió. Hem reinventat el vi rosat, suggestiu color i agradable gust i tot de la mà de les varietats, Macabeu, Monastrell, Syrah i Merlot\nA partir de la varietat Syrah hem obtingut aquest vi alegre i amb ganes de viure. Jove i agradable, Són Roca no deixa a ningú indiferent.


A la CUP, millor Riera que David Fernàndez, per Marçal Sintes\nA la CUP estan pendents de si David Fernàndez es decideix a encapçalar la seva llista per a les pròximes eleccions al Parlament, el pròxim mes de febrer. Per la seva banda, dissabte, a Catalunya Ràdio, Carles Riera confessava que ell aspira a repetir com a presidenciable de la formació anticapitalista. En el moment d'escriure aquestes línies, desconeixem el desenllaç.\nTothom està d'acord que Fernàndez —independent i periodista— seria un molt millor candidat que Riera —psicòleg Gestalt i a qui podríem classificar de bobo (bourgeois-bohemian, en francès; aproximadament, pijoprogre, en castellà)—. Fernàndez “arrasaria”, comenta tothom, partidaris i contraris, quan es parla del seu retorn a la primera línia política (ja va ser diputat entre el 2012 i el 2015).\nFernàndez ha aconseguit, amb el seu to pausat, una bona retòrica i l'aparició constant als mitjans, fer-se simpàtic fins i tot a ulls de molts convergents de tota la vida. El seu missatge d'extrema esquerra i a vegades delirant el sap embolcallar en una aura edulcorada i de respectabilitat. En aquest sentit, val la pena evocar la cèlebre abraçada amb Artur Mas el 9-N del 2014, el dia de la consulta popular sobre la independència. Una abraçada que va anar molt bé a la CUP i, en canvi, va resultar letal per a Mas.\nParteixo de la premissa, per mi innegable, que la CUP ha estat un dels grans problemes de l'independentisme, en condicionar fortament i molt negativament l'estratègia del conjunt. Recordem, per exemple, que la CUP després de les eleccions del 2015 va vetar Mas com a president i el va enviar, com van enorgullir-se els cupaires, “a la paperera de la història”. El relleu de Mas va ser Carles Puigdemont.\nTota aquesta mena de perillosos despropòsits és millor que els enarbori el pitjor candidat possible i, entre Riera i Fernàndez, clarament aquest és el primer\nEn aquelles eleccions del 2015, la coalició JxSí —convergents i republicans— no van voler o saber contrarestar la CUP, que va obtenir ni més ni menys que deu diputats absolutament decisius. Aleshores els anticapitalistes van imposar l'acceleració del procés, i van forçar l'independentisme a apressar-se i improvisar per poder convocar el referèndum de l'1-O.\nPer això, i pel seu programa d'esquerra radical absolutament tòxic, el millor que pot passar a l'independentisme i al país és que el cap de cartell de la CUP sigui Carles Riera. I que sigui ell qui defensi coses com el “conflicte permanent al carrer” i, en el camp institucional, el trencament de les lleis i ordres del Constitucional. La CUP anima a la confrontació tot advertint al mateix temps que "la independència no serà indolora". ¿Per què mai no acaben de parlar clar?\nNo deixa de ser paradoxal, d'altra banda, que la CUP insisteixi en el seu baladreig sent, com és, la força independentista que menys repressió ha sofert —de fet, molt poca— i tingui la barra de continuar pontificant des d'una autoatribuïda superioritat moral. O que censuri durament el govern de JxCat i ERC culpant-los de la situació socioeconòmica en què es troba el país, mentre que ells, a banda de no donar cap alternativa raonable per a la crisi, exigeixen l'atac en tots els fronts i sense límits a l'estat espanyol. No hauria de ser salvar les empreses i els llocs de treball la primera prioritat?\nEn la dimensió nacional, no caldria en primer lloc tractar de recuperar una certa cohesió en el si de l'independentisme? Convé, a més, mirar de millorar el diàleg amb els catalans que no són ni sobiranistes ni independentistes per provar de sumar més voluntats al projecte, abans d'abocar el país a un nou enfrontament amb l'Estat, el qual avui, encara que a la CUP no ho sàpiguen, només pot acabar amb un altre fracàs humiliant.\nJa dic, tota aquesta mena de perillosos despropòsits és millor que, en definitiva, els enarbori el pitjor candidat possible, i entre Riera i Fernàndez, clarament aquest és el primer. Com menys diputats tregui la CUP, millor i més clar —o menys complicat i tèrbol— esdevindrà el futur de l'independentisme i de Catalunya.\nOpinió Què farem quan sí que haurem guanyat? David González\nCUP Riera: "La independència s'aconseguirà amb confrontació" El Nacional


Tribuna Ganxona » SOCIETAT L'institut Sant Elm celebra les proves Cangur de Matemàtiques al Monestir\nPortada » Portada » SOCIETAT » ENSENYAMENT » L’institut Sant Elm celebra les proves Cangur de Matemàtiques al Monestir\nEls joves matemàtics durant la prova, a l'Espai Thyssen (FRANCESC MASSICH)\nUn dia després del dia de Pi del 2018 van tenir lloc les XXIII proves Cangur de Matemàtiques. Aquest joc/concurs aglutina alumnes de tota Catalunya, Balears i València, des de cinquè de Primària a segon de Batxillerat i consisteix en resoldre 30 exercicis tipus test ordenats en 5 graus de menor a major dificultat.\nL’Institut Sant Elm hi va tenir una participació sexagesimal amb 33 alumnes de primer, 18 de segon, 2 de tercer d’ESO i 7 de Batxillerat, que van estar rumiant durant 75 minuts al a la Sala Abat Panyelles del Museu de la ciutat. Fins el maig no se’n sabran els resultats finals.\nSecció: SOCIETAT, ENSENYAMENT


Més de 500 autocars surten de Catalunya en direcció a Madrid\nManifestació contra el judici als presos polítics a Barcelona\nEl Paseo del Prado de la capital espanyola acollirà els catalans que vagin a manifestar-se contra la celebració del judici a l'1-O\nImatge d’arxiu d’una manifestació contra el judici als presos polítics a Barcelona | ACN\nMés de 500 autocars ja han sortit de diferents punts de Catalunya per dirigir-se cap a Madrid, on aquest dissabte està convocada a les 18 hores una manifestació contra el judici del referèndum d’autodeterminació de l’1 d’octubre. El president de la Generalitat, Quim Torra, i la meitat dels consellers del Govern assistiran a la manifestació sota el lema ‘L’autodeterminació no és delicte. Democràcia és decidir‘, la manifestació està convocada per ANC, Òmnium i els grups parlamentaris JxCat, ERC i la CUP. A més, també hi haurà representants de IAC Catalunya, Intersindical-CSC, Gure Esku Dago, Altsasu Gurasoak, EH Bildu, membres del BNG i del Sindicat Andalús de Treballadors, entre altres.\nFa 17 mesos que @jcuixart i @jordialapreso estan privats de llibertat. Avui sortirem als carrers de Madrid per tornar a acusar aquest Estat còmplice amb l’extrema dreta que incrimina homes i dones de pau al Judici a la Democràcia #AutodeterminacióNoÉsDelictepic.twitter.com/KPtsOPvt23\n— Òmnium Cultural (@omnium) 16 de març de 2019


El Grup ‘Anem a Caminar’ de Salou farà el 'Camino de Santiago', el proper 29 de maig de 2022 — Ajuntament de Salou\nEl Grup ‘Anem a Caminar’ de Salou farà el 'Camino de Santiago', el proper 29 de maig de 2022\nEl Grup ‘Anem a Caminar’ de Salou farà el 'Camino de Santiago', el proper 29 de maig de 2022 https://www.salou.cat/ca/noticies/el-grup-2018anem-a-caminar2019-de-salou-fara-el-camino-de-santiago-el-proper-29-de-maig-de-2022 https://www.salou.cat/ca/noticies/el-grup-2018anem-a-caminar2019-de-salou-fara-el-camino-de-santiago-el-proper-29-de-maig-de-2022/@@download/image/10.jpg\nTambé es va inaugurar l’exposició sobre aquesta excursió, i es va explicar el 'Camino de Santiago' virtual, que es va realitzar, durant l’any 2020, arrel de la pandèmia\nL’acte, que va ser presentat pel coordinador del ‘Camino de Santiago’ i membre del grup, Ferran Martí, va comptar, també, amb la presència de l’alcalde Pere Granados; la regidora de Sanitat i Salut Pública, Beatriz Morer; el regidor de Serveis Culturals, Xavier Montalà; el director del Centre d’Alta Resolució (CAR) de Salou, Jesús Vizcaíno; i la infermera d’urgències del CAR, Joaquima Sánchez\nA aquest proper recorregut, que constarà de 8 dies, s’han apuntat fins a 33 persones\nEl Grup “Anem a Caminar” de Salou va presentar, aquest dilluns passat, al vespre, la propera gran sortida que realitzarà el grup, “El Camino de Santiago”, el proper 29 de maig de 2022.\nEl recorregut, que es preveu que el realitzin en el transcurs de 8 dies, compta amb la participació de fins a 33 persones, entre membres del grup i participants que s’hi han volgut sumar. La llista ja és tancada. Les etapes seran les mateixes que les establertes per a l’anterior sortida de 2020. El periple té com a objectiu caminar els darrers 120 quilòmetres del 'Camino de Santiago', partint des de Sàrria (Lugo), atès que es tracta d'un dels trams més concorreguts pels pelegrins que duen a terme aquesta ruta.\nDilluns va tenir lloc, també, l’explicació del 'Camino de Santiago' virtual, que van fer els membres del grup, durant l’any 2020, atès que l’arribada de la pandèmia no va permetre dur a terme la sortida prevista pel 10 de maig de 2020.\nAixí mateix, es va inaugurar l’exposició sobre aquest recorregut, que ja es pot visitar al Passadís del Teatre Auditori de Salou (TAS).\nL’acte, que va ser presentat pel coordinador del “Camino de Santiago” i membre del grup, Ferran Martí, va comptar, també, amb la presència de l’alcalde Pere Granados; la regidora de Sanitat i Salut Pública, Beatriz Morer; el regidor de Serveis Culturals, Xavier Montalà; el director del Centre d’Alta Resolució (CAR) de Salou, Jesús Vizcaíno; i la infermera d’urgències del CAR, Joaquima Sánchez; així com amb gran part dels membres d’Anem a Caminar.\nL’alcalde de Salou, Pere Granados, va manifestar que “és un projecte molt engrescador”, dient que “no només es tracta d’anar a caminar, sinó que també és una iniciativa de cohesió i convivència, entre tots i totes vosaltres”. Va mostrar la voluntat de l’Ajuntament i del Patronat Municipal de Turisme de donar-los tot el suport, per tal que “el vostre projecte vegi la llum”; i va assenyalar que “continuarem treballant, conjuntament, amb l’equip del CAR”.\nPer la seva banda, la regidora de Sanitat i Salut Pública, Beatriz Morer, va felicitar tots els agents implicats en l’organització aquest projecte, dient que “és evident que no hi ha virus que pari aquest grup, i que, si tot surt com és previst, arribaran a Santiago a la primavera de 2022, aquest cop, de forma presencial”.\nEl director del CAR, Jesús Vizcaíno, va afirmar que “el Camino de Santiago és un repte que treu el millor de cadascun de nosaltres”; i va reconèixer la seva admiració a tots els i les membres del grup i a les seves companyes del CAR, la Carmen Pérez i la Joaquima Sánchez. També els va animar a continuar amb “la mateixa intensitat i energia”.\nPer la seva part, el coordinador del “Camino de Santiago” i membre del grup, Ferran Martí, va donar les gràcies pel gran suport rebut per part de l’Ajuntament i del CAR. I va explicar que el fet de no poder fer el camí, el passat any 2020, va ser molt dur, però “va unir molt el grup”.\nCal dir que ja s’estan preparant per l'experiència i van realitzar, dissabte passat, una primera sortida.


[SOLVED] arxius odt\nThread: arxius odt\nTinc l'ubuntu 16.04.2 Xerus, Mate 1.12.1\nNo puc obrir cap arxiu .odt. Sí que puc obrir els .rtf i els .txt.\nHe reengegat el pc i tampoc no funciona.\nSi canvio el nom del .odt per .rtf, surt un avís que diu: S'ha trobat un error de format del fitxer a 373,7(fila,columna).\nSi el canvio a .txt, sí que l'obre, però surten milers de caràcters que no hi eren.\nEm passa des d'avui a la tarda. No he fet cap actualització.\nHe provat de fer: sudo apt-get install --reinstall libreoffice\nLes darreres línees de la resposta són:\nS'està configurant libreoffice-sdbc-firebird (1:5.1.6~rc2-0ubuntu1~xenial1)…\nS'està configurant libreoffice-sdbc-hsqldb (1:5.1.6~rc2-0ubuntu1~xenial1)…\nS'estan processant els activadors per a libc-bin (2.23-0ubuntu7)…\nSuposo que ha anat bé, però segueixo sense poder obrir cap .odt.\nRe: arxius odt\nMira a veure què tens instal·lat de libreoffice, aquests dos paquets que et mostra a dalt no semblen ser els paquets principals de libreoffice. Per veure que hi ha instal·lat, des d'una terminal:\nSi la sortida solt molt truncada perquè no es puguin veure els noms dels paquets, incrementa una mica l'amplada de la terminal (canviant-li la mida a l'escriptori).\npep@pep-System-Product-Name:~$ dpkg -l libreoffice*\n||/ Nom Versió Arquitectura Descripció\nii libreoffice 1:5.1.6~rc2- i386 office productivity suite (metapa\nun libreoffice-ac <cap> <cap> (no hi ha cap descripció disponib\nun libreoffice-av <cap> <cap> (no hi ha cap descripció disponib\nii libreoffice-av 1:5.1.6~rc2- i386 GStreamer backend for LibreOffice\nii libreoffice-ba 1:5.1.6~rc2- i386 office productivity suite -- data\nii libreoffice-ba 1:5.1.6~rc2- i386 office productivity suite -- shar\nii libreoffice-ba 1:5.1.6~rc2- i386 Database connectivity drivers for\nun libreoffice-bu <cap> <cap> (no hi ha cap descripció disponib\nii libreoffice-ca 1:5.1.6~rc2- i386 office productivity suite -- spre\nii libreoffice-co 1:5.1.6~rc2- all office productivity suite -- arch\nii libreoffice-co 1:5.1.6~rc2- i386 office productivity suite -- arch\nun libreoffice-de <cap> <cap> (no hi ha cap descripció disponib\nii libreoffice-dr 1:5.1.6~rc2- i386 office productivity suite -- draw\nun libreoffice-em <cap> <cap> (no hi ha cap descripció disponib\nun libreoffice-ev <cap> <cap> (no hi ha cap descripció disponib\nun libreoffice-fi <cap> <cap> (no hi ha cap descripció disponib\nun libreoffice-gc <cap> <cap> (no hi ha cap descripció disponib\nii libreoffice-gn 1:5.1.6~rc2- i386 office productivity suite -- GNOM\nun libreoffice-gr <cap> <cap> (no hi ha cap descripció disponib\nii libreoffice-gt 1:5.1.6~rc2- i386 office productivity suite -- GTK+\nun libreoffice-gt <cap> <cap> (no hi ha cap descripció disponib\nun libreoffice-he <cap> <cap> (no hi ha cap descripció disponib\nii libreoffice-he 1:5.1.4-0ubu all office productivity suite -- Cata\nii libreoffice-im 1:5.1.6~rc2- i386 office productivity suite -- pres\nii libreoffice-ja 1:5.1.6~rc2- all office productivity suite -- arch\nun libreoffice-ka <cap> <cap> (no hi ha cap descripció disponib\nun libreoffice-kd <cap> <cap> (no hi ha cap descripció disponib\nun libreoffice-l1 <cap> <cap> (no hi ha cap descripció disponib\nii libreoffice-l1 1:5.1.4-0ubu all office productivity suite -- Cata\nii libreoffice-ma 1:5.1.6~rc2- i386 office productivity suite -- equa\nun libreoffice-my <cap> <cap> (no hi ha cap descripció disponib\nun libreoffice-of <cap> <cap> (no hi ha cap descripció disponib\nii libreoffice-og 1:5.1.6~rc2- i386 LibreOffice Impress extension for\nii libreoffice-pd 1:5.1.6~rc2- i386 PDF Import component for LibreOff\nun libreoffice-pr <cap> <cap> (no hi ha cap descripció disponib\nun libreoffice-re <cap> <cap> (no hi ha cap descripció disponib\nii libreoffice-re 1:5.1.6~rc2- i386 LibreOffice component for buildin\nun libreoffice-sc <cap> <cap> (no hi ha cap descripció disponib\nii libreoffice-sd 1:5.1.6~rc2- i386 Firebird SDBC driver for LibreOff\nii libreoffice-sd 1:5.1.6~rc2- i386 HSQLDB SDBC driver for LibreOffic\nun libreoffice-sd <cap> <cap> (no hi ha cap descripció disponib\nun libreoffice-st <cap> <cap> (no hi ha cap descripció disponib\nii libreoffice-st 1:5.1.6~rc2- all office productivity suite -- Bree\nii libreoffice-st 1:5.1.6~rc2- all office productivity suite -- Gala\nii libreoffice-st 1:5.1.6~rc2- all office productivity suite -- Huma\nun libreoffice-un <cap> <cap> (no hi ha cap descripció disponib\nun libreoffice-wi <cap> <cap> (no hi ha cap descripció disponib\nii libreoffice-wr 1:5.1.6~rc2- i386 office productivity suite -- word\nun libreoffice-wr <cap> <cap> (no hi ha cap descripció disponib\nSembla que tens tot el necessari de libreoffice instal·lat (tot el que comença amb "ii" són paquets instal·lats).\nProva d'obrir un fitxer odt des d'una terminal i mira si llença algun missatge d'error:\nDiu que l' arxiu.odt no existeix.\nHe provat amb un parell de noms i sempre diu que no existeixen.\nHas de posar primer a la teva carpeta d'inici (on s'obre la terminal) algun fitxer ".odt", o des de la terminal anar-te'n a una carpeta on hi hagi un fitxer d'aquest tipus, per exemple si tens un fitxer a "Documents":\no obrir la terminal en una carpeta on hi hagi un fitxer d'aquest tipus, o posar-li tot el camí al nom del fitxer perquè el trobi, per exemple si està a "Documents":\nLast edited by wgarcia; April 29th, 2017 at 06:32 PM. Reason: Corregeixo "tipu" -> "tipus"\nFent això que dius sí que puc obrir els arxius odt.\nPerò si faig doble clic al seu nom, no s'obren.\nNomés no puc obrir l'arxiu odt que ha provocat tot aquest merder. Per tant, l'esborraré.\nPerò sí que caldria obrir la resta del odt fent-hi doble clic.\nQuan fas doble clic sobre els fitxers "odt", dóna algun missatge d'error quan no els pot obrir?\nNo. Només surt el rellotge de sorra que va fent voltes vint segons, i prou.\nNo sé què pot estar passant, però si no tens massa configuracions pròpies del LibreOffice, pots provar de recrear el perfil de l'usuari, a veure si ho arregla. Per recrear el perfil d'usuari, tanca completament el libreofffice, i reanomena el perfil. Quan tornis a obrir el libreoffice, es recrearà. Per canviar el nom del perfil d'usuari:\nmv ~/.config/libreoffice/4 ~/.config/libreoffice/4.vell\nCompte que si tenies configuracions pròpies, amb això és perdran. Encara hi seran a la carpeta "4.vell" si això no arregla el problema i vols recuperar les configuracions prèvies.


Els pressupostos generals s’aproven al Ple de febrer | La Garriga Digital\nEls pressupostos generals s’aproven al Ple de febrer\nAhir a les set de la tarda, com ja és habitual, es celebrava el Ple municipal corresponent al mes de febrer, inusual per comptar només amb dos punts d’ordre del dia. S’hi varen aprovar definitivament els pressupostos del municipi i una modificació puntual del Pla General, a més de quatre de les cinc mocions presentades. A continuació els n’oferim una crònica i els recordem que si desitgen una informació més exhaustiva, disposen de les actes al web de l’Ajuntament.\nEl primer punt on es va veure un cert debat fou la sol·licitud d’informació per part del PSC sobre l’estat de les obres del talús del nou CAP. La Neus Marrodan, en qualitat de regidora d’Urbanisme, va informar el grup socialista que la finalització d’aquestes obres s’exigirà degudament al promotor que va edificar el nou ambulatori.\nSeguidament es va passar al que va ser, potser, el punt més important del Ple: la desestimació de les al·legacions i l’aprovació definitiva del pressupost general consolidat de l’Ajuntament de la Garriga per a l’exercici 2012, juntament amb la plantilla de personal.\nLes al·legacions que es desestimaren es centraven sobre el canvi d’un import de deute dels pressupostos, que es preveu incorporar en una futura modificació dels mateixos. Els grups de l’oposició es varen manifestar mantenint les seves posicions ja vistes en l’anterior plenari, tot i que alguns varen modificar el sentit del seu vot. Així, SI es va abstenir, com també ho va fer el PSC, canviant el seu vot en contra als pressupostos argumentant que s’han de desestimar les al·legacions però que “no volem donar un vot a favor als pressupostos”. ICV va mantenir el seu vot negatiu, de la mateixa manera que el PP va mantenir el seu suport. El punt es va resoldre amb onze vots a favor, quatre abstencions, i dos vots en contra.\nEl següent, centrat entorn les modificacions puntuals del Pla General per tal d’ampliar els usos de certes zones, es va resoldre també favorablement amb només les abstencions de PSC i ICV, que varen justificar aquestes posicions per la manca d’un informe sol·licitat i per la insatisfacció amb la redacció de certs punts, respectivament. Amb tot, el punt va comptar amb els vots favorables de la resta de forces del consistori i es va aprovar per tretze vots a favor i quatre abstencions.\nAprovats els dos punts del Ple, es va donar pas l’apartat de mocions, cinc en total, dues presentades per ICV, dues per SI i una pel PSC.\nLa primera que es va votar va ser de la formació independentista, que proposava l’exclusió del municipi del domini de la monarquia i demanar la sobirania nacional en contra de la monarquia borbònica, entesa com una manifestació de sobirania no democràtica. CiU va votar en contra declarant que la moció “barreja termes”, mentre que Acord es va abstenir titllant la moció de “unilateral”, doncs no es va voler proposar conjuntament amb altres partits. Els socialistes es varen posicionar en contra, declarant Neus Bulbena que “no és el lloc per a discutir-ho, ni és una prioritat” del seu partit. ICV va donar suport a la moció i el PP, esmentant la “unitat d’Espanya amb el Rei com el seu garant” va votar en contra. Així, amb 10 vots en contra, tres abstencions i quatre a favor, la moció no va prosperar.\nEn canvi, l’altra moció presentada per Solidaritat a favor de la defensa de l’escola en català i el reconeixement del català com a llengua única vehicular, sí que va tirar endavant. Amb 14 vots a favor, ICV es va abstenir considerant que es podria inscriure la moció dins del moviment somescola.cat, i només el PP va votar en contra.\nLa primera de les mocions d’ICV versava sobre la Reforma Laboral aprovada pel govern espanyol. El grup instava a les forces del municipi a posicionar-s’hi en contra i a prometre el manteniment dels llocs de treball de l’Ajuntament durant l’actual legislatura. CiU va decidir abstenir-se, declarant que la seva voluntat és mantenir els llocs de treball de l’Ajuntament, però que les invasions de competències per part del govern de Madrid els fa impossible prometre-ho. En el mateix sentit es va abstenir SI, mentre que Acord, declarant que comparteix “el fons i la forma” de la moció, hi va donar suport. El PP va votar en contra, defensant l’actuació del govern espanyol. Així, amb set vots a favor, nou abstencions i un vot en contra, la moció va prosperar.\nLa segona moció d’Iniciativa demanava, amb motiu del proper Dia Mundial de la Dona Treballadora el 8 de març, mesures per a la igualtat de la dona, entre aquestes demanar que no es modifiqui la llei d’avortament i que es mantingui la memòria històrica de les activistes que han lluitat pels drets de la dona. CiU, esmentant que al proper Ple es farà una declaració institucional al respecte, es va abstenir. Acord, ICV, PSC i SI varen donar suport a la moció, que de nou va ser rebutjada pel PP en considerar que “barreja qüestions”. Tot i el vot negatiu de Rafael Puig, la moció es va aprovar, amb nou vots a favor, set abstencions i un únic vot en contra.\nLa darrera moció, presentada pel PSC, sol·licitava, a conseqüència dels esdeveniments de València de la passada setmana, donar el recolzament de l’Ajuntament a uns estudiants que “han estat atacats”, demanant la dimissió de la Delegada del Govern que va autoritzar les càrregues policials a la ciutat esmentada. També sol·licitaven la dimissió del cap de la policia valenciana que va titllar als manifestants de ser “l’enemic”. CiU es va abstenir de nou, adduint que l’assumpte restava fora de les competències de l’Ajuntament, mentre que totes les altres forces varen votar a favor menys el PP. En un to elevat i quasi arribant als crits en ocasions, Rafael Puig va declarar que el dret a la manifestació “té límits” i que els manifestants no eren estudiants sinó, textualment, “sinvergüenzas” violents que només van a les manifestacions a trencar el mobiliari urbà. També va exclamar-se preguntant per l’estat en el que quedarà Barcelona després de les manifestacions estudiantils d’aquesta setmana. Amb tot, la moció va prosperar de nou, amb nou vots a favor, set abstencions i el vot solitari en contra del PP.\nTorn de Precs\nTancat el torn de mocions, es va donar pas als precs. Sis varen ser els presentats, quatre d’ICV, un de SI i un del PSC. El primer, d’ICV, demanava el tancament del carrer Samalús al trànsit rodat. Joan Esteban, com a regidor de Via Pública, va respondre emplaçant a ICV a la proposta de Pla de Mobilitat que es presentarà a finals de mes. El segon prec d’Iniciativa, sobre el condicionament del camí fluvial entre la Garriga i el Figaró, va ser contestat per Neus Marrodan, que va indicar que el tema és interès per a l’equip de govern i que va declarar que “es donaran més detalls a la comissió d’Urbanisme”.\nEl tercer prec d’ICV, sobre les actuacions al bosc del Malhivern, també va ser contestat per Marrodan, que va explicar que “aquesta acció és agressiva visualment, però el bosc està sent netejat de manera acurada d’arbres malmesos, s’està esponjant l’arbrat per tal que els arbres puguin desenvolupar-se adequadament i, a la vegada, es fa una acció per recuperar el sòl. És un bosc fet servir de manera intensa pel municipi, i això provoca una compactació extrema del sòl perjudicial pels arbres.”\nEl darrer prec d’ICV, sobre el Servei Municipal de Consum, va ser contestat per Eduard Perales, que va explicar que l’equip de govern ha demanat ampliar el conveni del servei per a ampliar-ne les hores i l’abast d’atenció.\nEl PSC, en el seu prec, es va dirigir a l’alcaldessa preguntant-li per la convocatòria del Consell d’Administració de l’Organisme Autònom de Mitjans de Comunicació de l’Ajuntament, que porta mesos sense tenir un director. Meritxell Budó va declarar que aquest març es donarà sortida a aquesta incidència.\nEl prec de SI, que va ser centre de debat en les preguntes del públic, va denunciar la situació de diversos grups d’animals i gossos a diferents terrenys del municipi, que segons ells no tenen ni llibre de registre ni mantenen als animals de manera adequada. Albert Jiménez, en qualitat de regidor de Salut, va contestar que actualment als nuclis zoològics a la Garriga se’ls insta a la sol·licitació d’una llicència d’activitat, la inscripció del nucli al registre de la Generalitat i que, un cop estan inscrits, s’inspeccionen periòdicament. Alhora va indicar que s’han imposat les sancions adequades quan hi ha hagut infraccions.\nAquesta resposta no va ser suficient per a diverses persones del públic, que durant el torn de preguntes interpel·laren al regidor a fer complir la llei de protecció d’animals a la Garriga i a prendre acció quan “han trigat dos anys en fer alguna cosa”. L’alcaldessa va tancar aquest moment de conflicte afirmant que “l’Ajuntament de la Garriga no permet que es vulneri la llei” i agraint la participació a la política municipal de les persones que varen cridar a l’atenció sobre l’assumpte. Tancat aquest debat, la sessió va concloure, emplaçant als presents al proper Ple de març.\nArticle anteriorAECS L’Hospitalet 2 – Sènior Femení Manuel Blancafort 4\nArticle següentFira d’intercanvi i reparació


Taüll, Tàpies i el romànic | Bonart\nL’oportunitat d’una exposició de Tàpies al MNAC ha posat de manifest per coincidència d’habitacle l’obra del pintor contemporani amb la presència al mateix complex d’un dels més importants conjunts al món de l’art romànic, el que es refereix i relaciona amb la Catalunya medieval naixent. Aquest fet, tanmateix, s’enllaça amb un altre fet ocorregut el 1955, del qual es té un document d’excepció, com és una fotografia en què, a la base de l’absis de Sant Climent de Taüll, hi són presents set artistes catalans joves, tots ells en plena dèria i eufòria creativa plàstica, cadascú segons el seu tarannà, segons la seva manera d’entendre políticament la societat, però tots ells enfocats vers la creativitat. Els artistes són: Jaume Muxart, 1922; Josep Guinovart, 1927; Joan-Josep Tharrats, 1918; Marc Aleu, 1922; Antoni Tàpies, 1923; Modest Cuixart, 1925, i Jordi Mercadé, 1923.\nEl que tenen en comú –si bé cal reconèixer que no foren els únics del moment– és la creativitat enfocada vers la modernitat: cubisme, expressionisme, surrealisme, informalisme, i s’han plantat davant l’absis romànic perquè en l’estructura i composició no acadèmica que hi perceben troben la pròpia identitat i, ultra, les arrels d’un art català fet aquí amb sentiments i procediments autòctons. El que cadascun dels fotografiats fa respon al compromís de la modernitat i de la creació en la qual viu Catalunya. Tanmateix, aquest punt de bravura no anà més enllà de la fotografia que els féu Francesc Català Roca; però no deixa de ser la imatge d’una voluntat que cadascú desenvolupà tot seguit a la seva manera i segons la seva potència creativa.\nPerò en l’actualitat els organitzadors d’aquesta Visita al romànic, en companyia d’Antoni Tàpies han volgut trobar un acostament especial entre Tàpies, la seva sensibilitat i la seva obra, i l’art romànic (ja hi havia un text d’Arnau Puig al número 4, 1948, de Dau al Set), del qual l’artista té opinió pròpia expressada en textos i declaracions posteriors. Parafrasejant-lo una mica, el pintor diu (1987): “L’art no demana intel·lecció, però sí ressò a la sensibilitat de l’observador”, i, referint-se al romànic, hi afegeix que “es pot gaudir de l’art només pels seus valors estètics; “cal només que mostri actitud espontània, popular i vivent”.\nTanmateix, uns anys més tard (1992), tot matisant, precisarà que “l’art té un sentit misteriós i sagrat de les coses”, aspecte que “implica cercar formes que trenquin l’estructura, la composició”, un objectiu que permet que “l’art esdevingui màgic, comunicatiu i que pugui transformar la ment de les persones que el contemplen”; “l’art –arriba a dir Tàpies– ha de terroritzar l’espectador comunicant-li el sentit misteriós i sagrat de les coses”, i a l’ensems “també les arrels del país”. Com podem verificar per aquestes referències, Tàpies en el transcurs dels dies modificà essencialment la seva actitud davant l’art, i passà d’un esteticisme formalista inicial a entendre l’exercici de la pràctica de l’art com un messianisme anunciador d’un determinat sentit del món i de l’existència: fer-nos adonar d’una singular atracció distanciada per tot allò que és transitori, feble i passatger.Tàpies rebla que aquesta hauria de ser l’actitud pròpia de tot aquell que se senti en comunió amb la seva obra. “La visita” culmina amb un collage seu conformat per un segon fons d’extracció d’una pintura romànica, una corda i una barretina.\nA la imatge de Català-Roca, Grup Taüll l’any 1955. MNAC. Dipósit del Fons d’Art de la Generalitat de Catalunya.\nEtiquetes: Francesc Català-Roca · MNAC · Tàpies · Taüll


La visibilització de la dona en la gastronomia - El Gourmet Català\nLa visibilització de la dona en la gastronomia\nLa dona xef en la gastronomia es troba en una situació d’invisibilització vers al sector masculí, segons un informe de CCOO sobre el treball en Hostaleria i Turisme. Així doncs, les dades no són optimistes.\nAprofitant que és el Dia Internacional de les Dones, un cuiner home cobra un 28% més de mitjana que una cuinera, i l’estudi afirma que la tendència de contractació es decanta cap als homes. Per tant, això condiciona a la carrera de les dones en la gastronomia. De fet, l’informe diu que la contractació a temps parcial té un biaix femení molt considerable.\nLa visibilització de la dona en la gastronomia engloba tant les cuineres més sonades i reputades del sector, com també aquelles que han contribuït a mantenir en la cuina tradicional, petita restauració o a casa. Per tant, l’afirmació arropa a totes elles.\nCom es pot promoure la visibilització?\n1. Canviar el marc mental. El dia a dia també forma part de la gastronomia. Aquella àvia que va al mercat, que prepara el menjar o que es dedica a fer els petits detalls, també s’ha de reconèixer l’esforç i treball d’això.\n2. Canvi d’actitud. L’escenari que tenim és positiu i la lluita també. Per tant, que les dones estiguin lluitant a dia d’avui té un valor molt important i s’ha de tenir en compte. Així doncs, s’ha de canviar l’actitud de víctima i encoratjar-se sobre allò que estem fent.\n3. Suport masculí. En congressos, esdeviments, showcokings… majoritàriament són homes. I per sentit paternalista es tendeix a oferir un espai exclusiu de dones i ja s’atorga el valor i clau femenina. Error. S’ha de trobar la paritat en qualsevol activitat de promoció i exposició. I en això, es necessiten els homes i el seu suport a negar-se fer-ho si no hi ha 50×50.\n4. Equitat. La feina de casa és dual, del pare i de la mare. Cuina qui pot i les tasques domèstiques s’han de repartir sense donar-li un gènere en concret. Si la mare cuina, l’home renta o al revés. O fer una calendarització de les tasques. Pèro tot buscant el 50×50. Sempre.\nLa drunkorèxia, el nou transtorn alimentari


L'Ajuntament de Salou s'ha proposat millorar la mobilitat dels veïns i visitants del municipi connectant les dues parts de la localitat que estan dividides en 2 per la via de tren des de fa anys. Per aconseguir-ho construirà 6 passos, 3 per a vianants i bicicletes i altres 3 per a vehicles i vianants.\nNova línia de tren per arribar a Salou-PortAventura\nUna nova línia de rodalies és la que connecta des del 13 de gener de 2020 Salou amb Barcelona per tren. Es tracta de la R17. A més deixa de ser operativa l'estació que hi havia fins ara a la capital de la Costa Daurada i es trasllada a l'estació de PortAventura, a l'avinguda Joan Fuster. Un servei d'autobús llançadora connectarà la nova estació amb l'anterior.\nAdéu a el pas a nivell\nDesprés de 155 anys, els trens que travessaven Salou pel centre de l'nucli urbà han deixat de passar i, amb ells, s'anul·la també el pas a nivell que era una molèstia per a vianants i conductors sobretot a l'estiu, quan es formaven llargues cues per travessar les vies cap a la platja.\nAprovada la cessió dels terrenys per el pàrquing de l'estació de Port Aventura\nLa Junta de Govern Local ha aprovat la petició de cessió d'ús de l'espai a favor de l'Ajuntament de Salou per tal d'executar les obres mínimes necessàries per a l'adequació a l'ús d'aparcament amb caràcter provisional per als usuaris de la futura estació de tren de PortAventura. La cessió té una durada de quatre anys.\nGranados assegura al ple que asfaltarà les vies si el govern central no les desmantella\nL'alcalde de Salou, Pere Granados, ha manifestat en el ple municipal celebrat aquest passat 25 d'abril de 2018 que 'Salou es farà seves les vies del tren' si el Govern central no les desmantella un cop deixin de passar trens per aquesta línia fèrria.\nAjuntaments i Generalitat acorden que 14 trens al dia interconnectin amb l'estació Salou-Port Aventura\nTerritori i Sostenibilitat de la Generalitat ha arribat a un acord amb els ajuntaments de Salou, Tarragona, Cambrils, Reus i Vila-seca per configurar el futur de les infraestructures del Camp de Tarragona. Aquestes noves estratègies comportaran que l'estació de Salou-Port Aventura estigui intercomunicada mitjançant catorze trens al dia.\nEl ple debatrà una moció que insta l'Estat a que faci realitat els projectes ferroviaris\nEl ple municipal de dilluns que, 9 d'abril, debatrà i votarà una moció que presentaran els partits que componen el govern de Salou, instant l'Estat a que compleixi les seves promeses relacionades amb les infraestructures ferroviàries.\nAlcaldes dels municipis costaners reclamen agilitzar el desmantellament de la via\nEls alcaldes de Salou, Cambrils, Mont-roig, Hospitalet de l'Infant-Vandellòs i Vinyols han reclamat al delegat del Govern a Catalunya, Enric Millo, que prioritzi i acceleri el desmantellament de la via. La petició s'ha fet durant una reunió celebrada a la subdelegació del Govern a Tarragona.\nCicle de concerts gratuïts Comaigua Música al Baix Camp\nDel 18 al 25 de juliol tindrà lloc el cicle de concerts gratuïts Comaigua. Música al Baix Camp, que portarà la millor música clàssic, de tangos i bandes sonores de pel · lícules aa diverses poblacions de l'entorn de Cambrils i la Costa Daurada. A càrrec del Liverpool String Quartet, els concerts seran el 19 de juliol a Vandellòs i l'Hospitalet de l'Infant, el 19 de juliol a Vinyols i els Arcs, el 23 de juliol a Castellvell del Camp, el 24 de juliol a les Borges del Camp i el 25 de juliol a la Selva del Camp.\nL'Hospitalet de l'Infant. Teatre de Vandellòs. Teatre.\nL´Hospitalet de l´Infant. Teatre de Vandellòs. Teatre. 22hs Obra: Besos Aquest muntatge és el resultat del taller de tècniques teatrals que, sota la direcció de Chornet, van fer una quinzena de veïns del municipi, entre els mesos de juny i desembre passats, segons explica el coordinador de l’Aula de Teatre de Vandellò...\nVandellòs. Centre Cultural Infant Pere. Teatre.\nTeatre familiar: 'L'impossibilista' 'L'impossibilista', del director teatral Sergi Buka, endinsarà el públic dissabte 11 de juny, a les 18 h a l'auditori de Vandellòs; i diumenge 12 de juny, a les 12 h, al Teatre-Auditori de l'Hospitalet, en un viatge per explorar els límits entre la il•lusió i la realitat. El preu de l'ent...\nVandellòs. Xerradas musicals.\nL’Antena del Coneixement de la URV de Vandellòs i l’Hospitalet de l’Infant i l’Escola Municipal de Música han organitzat un Cicle de conferències musicals dissenyades per Montserrat Canela, titulada superior en pedagogia musical i en musicologia del Conservatori del Liceu. El cicle consta de dues conferències els dies 21 (d...\nVandellòs. Intercanvi de bandes musicals.\nLa Banda Municipal Clau de Vent de Vandellòs i l’Hospitalet de l’Infant i la Banda de música de la Asociación Cultural ‘Níjar” faran un intercanvi cultural. En el marc aquest intercanvi, que serà el primer per a la banda de Vandellòs i l’Hospitalet de l’Infant, actuaran totes dues bandes: el divendres 12 d’octubre, a les 20...\nL'Hospitalet de l'Infant. Auditori. Concert.\nJa són a la venda les entrades per assistir al concert solidari que organitzen Intermon Oxfam i l'Ajuntament de Vandellòs i l'Hospitalet de l'Infant, per la regió del Sahel. Els interessats en donar suport a aquesta iniciativa poden comprar les entrades-donatius de 10 euros, a la taquilla de l’Auditori de l’Hospitalet de l’...


Inici » Actualitat » Notícies » IntersECCions celebra els seus cinc anys amb una publicació\nTEMES: Cultura,Educació,IntersECCions,Cèntric Espai Cultural\nEl passat 9 de setembre, en el marc de la lliçó inaugural del curs 2021-2022, la tinenta d'alcalde d'educació i cultura va presentar la nova publicació d'IntersECCions i amb la qual es celebren els cinc anys de desplegament del programa.\nUn programa municipal d'educació, cultura i comunitat\nIntersECCions és una iniciativa de ciutat impulsada per l'Ajuntament del Prat de Llobregat realitzada amb col·laboració de 12 centres i programes culturals, 31 centres educatius, 8 serveis i comunitats educatives i 4 entitats culturals, a més a més de comptar amb la participació puntual d'un gran nombre d'entitats i serveis municipals.\nDes que l'any 2016 el programa IntersECCions comencés a donar els seus primers passos, curs rere curs durant aquest 5 anys, la proposta ha anat consolidant-se. Recuperant les dades del curs 2019-20, el programa és possible cada curs gràcies a la implicació de 380 professionals: docents, educadors, dinamitzadors, tècnics municipals i altres professionals dels àmbits educatius i culturals. Totes elles i ells treballen de manera conjunta per impulsar al voltant de 51 projectes, 4 projectes en xarxa i 11 entorns d'aprenentatge cada curs.\nCinc anys en un llibre\nUn dels objectius de la publicació "IntersECCions: Educació, Cultura, Comunitat" és donar a conèixer i reconèixer tota aquesta implicació i treball col·lectiu. Una tasca conjunta que fa possible que s'ofereixin cada curs més de 11.953 oportunitats de participació en projectes de cultura i educació de qualitat, adreçades a la ciutadania i comunitats del Prat de Llobregat.\nLa publicació també vol ser una finestra per fer visible i compartir amb les persones col·laboradores en el programa i la ciutadania, la diversitat de les propostes i vivències aplegades al llarg d'aquests cinc anys. Podreu trobar, organitzat segons els cinc àmbits de treball (Lectura, Impuls de l’Anglès, Educació en les arts, Coneixement de la ciutat i Coneixement científic, tecnològic i digital), opinions i experiències en primera persona d'alumnes, famílies, voluntaris, docents, educadores, dinamitzadores i equips directius que han participat i participen del programa IntersECCions.\nIntersECCions: una aposta de ciutat\nLa publicació aprofundeix en els objectius i el plantejament global i de ciutat del programa. Aquests continguts venen acompanyats amb reflexions d'experts, tant de l'àmbit educatiu com cultural, que situen els reptes del programa en el marc dels debats actuals al voltant del drets culturals i el dret a una educació de qualitat i equitativa.\nPer últim, la publicació posa de relleu l'aposta política que representa IntersECCions, un programa per fer front a reptes de ciutat, que planteja el seu desenvolupament des de la corresponsabilitat amb tots els centres educatius públics, centres culturals i entitats i serveis de la ciutat que formen part de l'ecosistema educatiu i cultural del Prat de Llobregat.\nPublicació "IntersECCions: Educació, Cultura, Comunitat" (pdf - 9463144 bytes)